Ўктам Пардаев суд залидан озод қилинди « O'zbekiston ERK Demokratik Partiyasi\nЎктам Пардаев суд залидан озод қилинди\n12 January 2016 - 12:30\n37 ёшли жиззахлик инсон ҳуқуқлари фаоли ўз устидан бошланган маҳкама жараёнининг илк кунида суд залида озод қилинган.\nБу ҳақда унинг яқинлари кеча 11 январ куни кечқурун Фергана.ру интернет нашрига маълум қилишган.\nЎзбекистон Инсон ҳуқуқлари мустақил ташкилотининг Жиззах вилояти бўлими раиси бўлган Ўктам Пардаев ўтган йил 15 ноябр куни ҳибсга олинганди.\nЖиззахлик фаолга қарши айбловлар ўтган ой охирида расман илгари сурилганди.\nУ “ҳақорат қилиш”, “фирибгарлик” ва “пора берганлик”да айбланганди.\nЎктам Пардаев устидан маҳкама жараёни эса, шу ҳафта душанба куни Жиззах вилояти Дўстлик тумани судида бошланганди.\nФергана.ру интернет нашрининг хабар беришича, дастлабки маҳкама тингловидаёқ давлат қораловчиси судланувчига 7 йилу 8 ойлик қамоқ жазоси берилишини сўраган.\nАммо, яқинларининг ушбу интернет нашрига айтишларича, суд Ўзбекистон Конституцияси куни муносабати билан ўтган йил декабр ойида эълон қилинган амнистияга мувофиқ, Ўктам Пардаевни авф этишга қарор қилган. Фаол суд залида озод қилинган.\nЎзбекистон Мустақил Инсон ҳуқуқлари фаоллари Ташаббус гуруҳининг бу хусусда тарқатган расмий билдиришномасида айтилишича эса, терговчи Ориф Анорбоев тергов жараёнида фаолга қарши илгари сурилаётган айбловларни исботлаши мумкин бўлган далилларни топа олмаган.\nГуруҳ раҳбари Сурат Икромовга кўра, “ амнистияга мувофиқ озод этилган эса-да, фаол, аслида, ишида “бирор бир жиноий унсур” бўлмагани туфайли эркинликка чиқарилиши шарт бўлган”. – “Чунки унинг ишида айбини исботлаши мумкин бўлган бирор бир далил йўқ”.\nЎз ўрнида таъкидлаш жоиз, жиззахлик инсон ҳуқуқлари фаоли орада кечган вақт давомида ўзига расман қўйилган айбловлардан бирортасига иқрор бўлмаган.\nҲибсда экан, бу ҳақда Ўктам Пардаевнинг яқинлари давомий равишда билдириб келишган.\nФаолнинг ҳимоячиси, дўстлари ва ҳамкасблари эса, унга сурилган барча айбловларнинг “тўқима” эканини таъкидлаб келишган.\nҚатор халқаро ва маҳаллий инсон ҳақларини ҳимоя этиш ташкилотлари ҳам Ўктам Пардаевнинг ҳибсга олинишини тўғридан-тўғри унинг ҳуқуқбонлик фаолияти билан боғлашганди.\nОрада “Хьюман Райтс Вотч”, Норвегия Ҳельсинки қўмитаси каби қатор халқаро ташкилотлар хос баёнотлар билан чиқиб, жиззахлик фаолнинг зудлик билан озод этилиши талаб қилишганди.\nФергана.ру интернет нашрининг ўзи имконли бўлган айрим маълумотларга таяниб хабар беришича, озод этишаркан, Ўктам Пардаевга уч йилгача инсон ҳуқуқларини ҳимоя этиш фаолияти билан шуғулланиши маън этилгани ҳам айтилган.\nАммо, худди шу ўринда нашрнинг ёзишича, бу каби тақиқнинг ёзма нусхаси ва унинг нимага асосланганига оид бирор-бир изоҳни, ҳозирча, қўлга киритишга имконли бўлишмаган.\nМаҳкама залида озод қилинган айтилган Ўктам Пардаев ҳам, ҳалича, бу хусусда бирор бир муносабат билдирмаган.\n37 ёшли инсон ҳуқуқлари фаоли Жиззах вилоятидаги порахўрлик ҳолларини фош қилган, пахта далаларидаги болалар ва катталарнинг мажбурий меҳнати бўйича кузатув олиб борган.\nУ охирги ойларда маҳаллий ҳокимият томонидан босим ошгани ва ўзи мунтазам равишда кузатилаётганини билдирганди.\nАввалроқ унинг укаси Шароф Пардаев Би-би-си билан суҳбатида акаси ҳуқуқбонлиги учун ҳокимиятдагилар “қаҳри”га учраганини айтганди.\nЎктам Пардаев 2012 йилда ҳам ҳибсга олинган ва 15 суткадан кейин қўйиб юборилган.\nУ 2006 йилдан буён Ўзбекистон Инсон ҳуқуқлари мустақил жамиятининг Жиззах вилояти бўлими раиси бўлиб ишлаб келган.\nҲибсга олинишидан бирмунча аввал Ўктам Пардаевнинг хорижга чиқиш визасига оид сўрови рад этилган ва фаол мутасадди идоралар устидан шикоят қилиб, расман маҳкамага мурожаат этгани ҳам хабар қилинганди.\nЎктам Пардаев Ўзбекистондаги фаолият юритишига тўсқинлик кўрсатиладиган кам сонли инсон ҳуқуқлари ҳимоячиларидан биридир.


Вьетнамлик дарвозабон майдон марказидан гол ўтказди ва кўлмакка қулади\n10:49 / 04.04.2017\nВьетнам чемпионатида «Сайгон» ва «Лонган» жамоалари ўртасидаги учрашувда кам кузатиладиган гол урилди. Дарвозабон тўпни майдон марказига қарата тепганида, рақиб футболчиси уни эгаллаб олди ва тезлик билан дарвозага йўналтирди. Бу вақтда дарвозабон ўз жойини эгаллашга улгурмаганди ва тўпга сакраши беҳуда чиқиб, унинг ўзи майдонда ҳосил бўлган кўлмакка қулади.\nБу гол муаллифи «Сайгон» ҳужумчиси Нгуйен Нгок Дуй бўлган. Унинг жамоаси учрашувда 4:0 ҳисобида ғалаба қозонган. Яна 3та гол Нган Ван Дай ҳисобига ёзилган. «Сайгон» айни вақтда турнир жадвалида 8-ўринда, «Лонган» — 14-поғонадан жой эгаллаган.


Лукашенко ҳокимиятни ўғилларига топшириши ҳақидаги миш-мишларни рад этди – КУН УЗ\nГлавная / Жаҳон / Лукашенко ҳокимиятни ўғилларига топшириши ҳақидаги миш-мишларни рад этди\nanvarj63 26.02.2021\tЖаҳон Comments Off on Лукашенко ҳокимиятни ўғилларига топшириши ҳақидаги миш-мишларни рад этди 6 Показы\nБеларусь президенти Александр Лукашенко мамлакатда ҳокимиятни ўз фарзандларига, хусусан, тўнғич ўғли Викторга топшириш ниятида эмаслигини маълум қилди. Бу ҳақда «РБК» хабар берди.\nАлександр Лукашенко ва унинг ўғиллари\n«Кўп эшицангиз керак: ҳокимият транзити, Лукашенко ҳокимиятни ҳеч бўлмаганда тўнғич ўғлига топширади, у мамлакатда ҳукмронлик қилади, деган гаплар юради. Менинг оиламда бу ҳеч қачон муҳокама қилинмаган ва муҳокама қилиниши мумкин эмаслигини ҳам кўп айтганман. Чунки мендан кейин бирорта фарзандим Беларусь президенти бўлмайди», — деди давлат раҳбари Миллий олимпия қўмитаси (МОҚ) йиғилишида.\nШу пайтгача МОҚ биринчи вице-президенти сифатида ишлаган Виктор Лукашенко 26 февраль куни қўмита президенти этиб сайланди. Ўғлидан аввал, 1997 йил май ойидан бери Александр Лукашенко МОҚ президенти бўлиб келган.\nАмалдаги президент Виктор энди давлат хизматчиси бўлмайди, деб ваъда берди. «Бугун у барча келгуси оқибатлар билан бирга президентнинг Миллий хавфсизлик бўйича ёрдамчиси лавозимидан озод қилинади», — деди президент.\nВиктордан ташқари, Беларусь президентининг яна иккита ўғли бор: «Президент спорт клуби» давлат-жамоат бирлашмаси бошқаруви раиси —ўртанча ўғли Дмитрий ҳамда вояга етмаган кенжа ўғли Николай.\nЭслатиб ўтамиз, Беларусдаги президентлик сайловлари 2020 йил 9 август куни ўтказилган. МСК маълумотига кўра, Лукашенко 80,1 фоиз овоз билан сайловларда ғолиб деб топилган. У мамлакатни 26 йилдан буён бошқариб келмоқда. Сайлов куни Минск марказида ҳарбий техника пайдо бўлган. Пойтахт Минскда президент сайловидан кейин норозилик намойиши бошланди. Шундан буён мамлакатда норозилик намойишлари ва намойишчиларни қўллаб-қувватлаш учун чиқишлар давом этмоқда. Шу каби норозилик намойишларининг бирида Лукашенко ўз қароргоҳига қўлида автомат билан учиб келганди, уни тўлиқ қуролланган ўғли — Николай қўриқлаган.\nПред. Европа Лигаси. Ҳафтанинг энг яхши ўйинчиси маълум бўлди\nСледующая Ўзбекистон олма импортини 8,5 баравар оширди, экспорт 61 фоизга тушди\nХитой шимоли-ғарбида 24 март куни 5,4 амплитудали кучли ер силкиниши содир бўлди. CGTN нашри зилзила …


Венесуэлада картондан ясалган тобутга талаб ортмоқда\n22:06 / 07.09.2016\nВенесуэлалик тадбиркорлар Алехандро Бланшар ва Элио Ангуло классик ёғоч тобутларга рақобат сифатида картон тобутлар ясашни йўлга қўйишга қарор қилишди.\nМамлакатдаги инқироз туфайли уларнинг "био-тобутлари" баланд қийматга эга ёғоч тобутларга қараганда анча харидоргир бўлади. Венесуэлада ёғоч тобутнинг нархи - 280 000 боливар бўлиб, у био-тобутдан тўрт баробар қиммат.\nҚайта ишланган картондан тайёрланувчи био-тобут 230 килограммгача бўлган вазнни кўтара олади. Уни йиғишга 10 дақиқадан кам вақт кетади. Бланшар ва Элио Ангулонинг айтишича, улар Колумбия, Эквадор ва Перудан буюртмалар олишган.\nВенесуэла картон тобут ёғоч\nЯрим миллиондан ортиқ венесуэлалик Колумбияга қочиб ўтди\nМадуро ҳомиладор аёлларга 3 доллардан нафақа тўламоқчи\nМадуро жаҳондаги етакчи ОАВни айблади\nТошкентда аёл кишини талаган тўрт йигит ушланди\nАҚШда Ҳолливуднинг энг кекса актрисаси 106 ёшида вафот этди\nТурк мухолифати етакчиси Африндаги амалиётни қўллаб-қувватлади\nТошкент вилоятидаги 3 та ЙТҲда 3 киши ҳаётдан кўз юмди


Ҳеч кимга керак бўлмаган чемпионлар\n05.02.2018 23:15 2 8515\nКеча, 4 феврал куни Самарқанд шаҳридаги «Сўғдиёна» спорт мажмуасида маҳаллий «Шердор» футбол жамоаси билан заиф эшитувчилар ўртасида жаҳон чемпиони бўлиб келган терма жамоа ўртасида ўртоқлик ўйини бўлиб ўтди. Бу терма жамоани Самарқандга таклиф қилиш режаси «Шердор» жамоаси бошлиғи О. Сатторов ва жамоа бош мураббийи Б.Сатторовдан чиққан экан. Улар шу ўйин сабаб ушбу терма жамоани имкон даражасида рағбатлантириш ва уларга бошқаларнинг эътиборини тортишни ният қилишган экан.\nЎйинни кўриб, бу терма жамоа ўтган йил ноябрь-декабрь ойларида Тайландда бўлиб ўтган заиф эшитувчилар ўртасидаги жаҳон чемпионатида бежиз ғолиб чиқмаганини билдим. Болалар ҳақиқатан кучли ўйнашар экан. Айниқса, ҳужумчи Ж.Қаршиев ва дарвозабон А.Шокиржонов жудаям маҳоратли экан. Шунинг учун ҳам жаҳон чемпионатида Қаршиев «Энг яхши тўпурар», А.Шокиржонов эса «Энг яхши дарвозабон» совринини қўлга киритишган. Жамоада умумий ҳисобда 18 нафар бола бор. Улар турли вилоятлардан йиғилишган.\nЎйин 2:1 ҳисобида терма жамоа ғалабаси билан тугади. Ўйиндан сўнг ушбу тадбирда қатнашган Самарқанд шаҳар ҳокимининг ўринбосари Б.Раҳматуллаев, Самарқанд вилояти жисмоний тарбия ва спорт бошқармаси бошлиғи Ш.Рўзиев, Самарқанд вилояти ногиронлар жамияти раҳбари Д.Пардаев, Самарқанд вилояти спорт фахрийси Х.Рафиев ҳар иккала жамоага омад тилаб, футболчиларга ўз совғаларини топширишди. Шунингдек «Орият Доно» радиоси бошловчилари Бобур Акмалов ва Жамолиддин Бобожонов ҳам тадбирда қатнашиб, футболчиларни табриклашди.\nЎйинни томоша қилишга борар эканман, бу терма жамоанинг бунчалик маҳорат билан тўп суришини ҳам, спорт мажмуаси футбол мухлислари билан тўлиб, жой етмай қолишини ҳам кутмаган эдим. Тадбир аъло даражада ташкиллаштирилди. Тадбир ҳам, футбол ўйини ҳам ажойиб тарзда ўтди. Футболчилар майдонда бор маҳоратини кўрсатиб, жон-жаҳдлари билан ўйнашди.\nЎйиндан сўнг терма жамоа бошлиғи Элёр Мухторов билан гаплашганимда жамоаси ҳақидаги сўзларини эшитиб ҳайрон қолдим. Унинг айтишича, улар жаҳон чемпионатида ғолиб бўлиб қайтганларида биронта ташкилот вакиллари чиқиб кутиб олмабди. Аэропортга фақатгина болаларнинг ота-оналари чиқишибди холос. Бундан ташқари, қайтганларидан кейин бир неча неча кун ўтиб ҳам уларга ҳеч қайси ташкилот эътибор бермаган. Рағбатлантириш, мукофот бериш хақида эса умуман гап бўлмаган.\n— Ўшанда болаларнинг ҳам, уларнинг ота-оналарининг ҳам кўзларига қарай олмадик. Охири, бир неча кун кутганимизга қарамай ҳеч ким эътибор бермагандан кейин, ота-оналар Президент виртуал қабулхонасига ёзишди. Биз эса ЎФФга мурожат қилдик. Яна натижа бўлмади. Футболчилар номидан биз ҳам порталга ёзишга мажбур бўлдик. Шундан сўнг, 15 декабрга келиб ЎФФ тор доирада тақдирлаш маросими ўтказди ва болаларнинг ҳар бирига 2 миллион сўмдан пул ва эсдалик совғалари беришди, — дейди Элёр Мухторов.\n— 2 миллион сўм болаларнинг Тайландга бориб-келишига сарфлаган пулларини ҳам қопламайди-ку? — дейман Мухторовга.\n— Сўраманг, очиғи, ўзимиз ҳам буни кутмаган эдик. Олимпия ва паралимпия ўйинларида ғалаба қозонган спортчилар катта-катта мукофотлар билан тақдирланди. Мана яқинда 23 ёшгача бўлган терма жамоамиз ғолиб бўлиб қайтганда уларнинг қандай тақдирланганини ҳаммамиз кўрдик. Президентимиз томонидан «Малибу» автомашиналари берилди. Яна камига уларнинг айримларига қайсидир вилоят ҳокимлари яна автомашиналар совға қилишди. Умуман олганда, соғлом спортчиларнинг ғалабалари учун ҳеч нарсани аяшмаяпти, беришаяпти. Биз ногиронларга келганда ҳамма жим. На ЎФФ тан олади, на бошқаси. Биз ҳозир аросатда юргандай ҳеч кимга кераксиз ҳолда юрибмиз. Йўқ, биз автомашина ҳақида ўйлаганимиз ҳам йўқ. Майли, ЎФФдагилар айтгандай биз ғолиб чиққан мусобақа ФИФА ва ОФК тасарруфида ўтказилмагандир. Аммо нима бўлганда хам биз юртимиз байроғини баланд кўтариб, ёруғ юз билан қайтдик-ку. Наҳотки ҳисобида нечадир миллиард сўм маблағи бўлган ЎФФ бизни тузукроқ рағбатлантира олмаса? Шуғулланиб туришимиз учун битта спорт залини эплаб бера олмаса?\nИшонсангиз, яқинда Франциядан бир турнирга таклиф этишди. Буни бир нечта ташкилотга билдирдик. Аммо ҳеч биридан садо чиқмади. Шундан сўнг маблағ муаммоси туфайли бора олмадик ва таклифга рад жавобини бердик. Биз кўп нарса талаб қилмаяпмиз. Озгина эътибор беришса бўлди эди. Аммо ўша эътибор ҳозирча ҳеч кимда топилмаяпти.\nЭлёр Мухторовнинг гапларини эшитар эканман, бироз олдин ўйин давомида эътибор берганим бир ҳолат кўз ўнгимдан кетмас эди. Ўйинчилардан бирининг оёғидаги пойабзали оддий ва эски эди. Менга айтишларича, ўша бола жаҳон чемпионатида ҳам шу эски оёқкийими билан майдонда тўп тепган.\nОчиғи, тадбирга борарканман, бу терма жамоа ҳақида мақола ёзиш хаёлимда ҳам йўқ эди. «Сайтга уч-тўртта расм ва кичик бир хабар ёзиб бераман, бўлди» деб ўйлаган эдим. Аммо жамоанинг ўйинини кўриб, ўйиндан кейин жамоа бошлиғининг гапларини эшитиб, бу терма жамоа ҳақида шунчаки кичик бир хабар бериш билан чекланиб бўлмаслигини, уларнинг муаммоларини иложи борича кенгроқ ёритиш кераклигини тушундим.\nЭлёр Мухторовнинг гапларини эшитиб шу хулосага келдимки, бу жамоанинг ютуғи муносиб баҳоланмабди. Жамоанинг ютуғини мамлакатимиз оммавий ахборот воситаларида кенг ёритиш керак эди деб ўйлайман. Ҳалиям кеч эмас. Чунки ҳаммамиз кўриб турибмиз, жамиятимизда энг қийналаётган қатлам ногиронлардир. Энди ана шу терма жамоанинг ютуқларини тарғиб қилиб, уларни муносиб тақдирлаб, бошқа ногиронлар ўртасида спортни оммалаштирсак мақсадга мувофиқ бўлмайдими? Наҳотки ҳеч қайси ташкилот шу терма жамоага бироз маблағ ва эътибор бера олмаса?\nЯна Элёр Мухторовнинг айтишича, заиф эшитувчи болалар ўртасида бу болалардан ташқари футболни қойиллатиб ўйнайдиган яна кўплаб иқтидорли болалар бор. Маблағ ва имконият йўқлиги учун уларни бир жойга йиғиб шуғуллантириш имкони бўлмаяпти.\n— Агар, — дейди у, — бизда ҳам бошқа кўпгина давлатлардагидай футбол бўйича алоҳида сурдофедерация очилганда эди, ҳатто ҳар бир вилоятдан биттадан жамоа тузиб, йилда бир-икки марта йиғилиб, заиф эшитувчилар ўртасида мамлакат чемпионати ва кубоги мусобақаларини ҳам бемалол ўтказсак бўлар эди. Лекин ҳозир сурдофедерация тузиш уёқда турсин, жаҳон чемпиони бўлиб келган болаларни терма жамоа сифатида сақлаб қолишнинг ўзи муаммо бўлмоқда.\nЭлёр Мухторов билан анча суҳбатлашдик. Агар мутасадди ташкилотлар эътибор берамиз, оталиққа оламиз дейишса, уларнинг муаммоси кўп ҳам эмас, катта ҳам эмас. Гап чет элларда кимларнингдир кўзига кичик ва арзимас бўлиб кўринаётган мусобақада ғолиб чиқиб, юрт байроғини баланд кўтариб қайтган ногиронлар ҳақида кетаяпти. Соғломлар эплай олмаган ишни шулар уддалашибдими, демак, булар икки ҳисса эътиборга ва рағбатлантиришга лойиқдирлар.\nБиз мутасадди ташкилотлар бу терма жамоага яқин орада эътибор берадилар деб умид қилиб қоламиз. Зеро, уларни бу йил иккита нуфузли мусобақа кутмоқда. Бири заиф эшитувчилар ўртасида бўлиб ўтадиган Осиё чемпионати. Иккинчиси эса йилнинг охирроғида ўтказилиши мўлжалланган навбатдаги жаҳон чемпионати. Бу иккала мусобақада ҳам уларнинг ғолиб чиқишини истаб қоламиз.\nP.S: Элёр Мухторов билан гаплашганимда у кўп муаммоларини гапирди. Мен бу ерда ўша гапларнинг озгинасини келтирдим холос. Бироқ бу мавзуга ҳали яна қайтамиз.\nфутбол жаҳон чемпиони заиф эшитувчилар\nИқтисодиёт 19/02, 14:52\nСпорт 14/03, 21:31


Россия билан келишмовчиликлар фонида Беларус Норвегиядан нефт сотиб ола бошлади — Sof.uz\nРоссия билан келишмовчиликлар фонида Беларус Норвегиядан нефт сотиб ола бошлади\n21.01 18:18 411 Жаҳон\nБеларус давлати Россия билан юзага келган зиддиятлар фонида Норвегиядан нефт сотиб ола бошлади. Белта янгиликлар агентлигининг хабар беришича, Новополотскдаги Нафтана нефтни қайта ишлаш заводи учун Норвегиядан 80 минг тонна нефт сотиб олинган.\nНефт етказиб бериш денгиз йўли билан Литванинг Клайпеда порти орқали, кейин эса темир йўл билан нефтни қайта ишлаш заводида систерналар билан амалга оширилади. Етказиб берувчи — Франциянинг Тотал ширкати.\nНорвегия нефтининг нархи ошкор қилинмаган, аммо у Россияникидан анча қимматга тушади: темир йўл орқали етказиб беришнинг ўзи тоннасига 20 доллардан тушади.\nУшбу битим кўпроқ рамзий характерга эга. Битта танкерда етказиб берилган нефт билан Нафтана тўлиқ қувватда атиги 3 кун ишлай олади.\nРоссия ва Белорусияда нархлар борасида келиша олмагани туфайли, “Дўстлик” қувури орқали Россия нефтини етказиб бериш ва транзит қилиш бўйича ҳали шартнома имзоланмади. Декабр ойи охиридаги музокараларда Беларус президенти Лукашенко нефтни Россиянинг ички бозорига сотадиган нархда етказиб беришни талаб қилди ва у муваффақиятсиз бўлганидан кейин Россияга Европага нефт экспорт йўлини ёпиб қўйиш билан таҳдид қилди. Беларус ҳудудидан ўтган трансит ёпилса, Россиянинг Европа йўналишидаги экспорт имкониятлари кескин чекланади.\nНефт Беларус Россия келишмовчилик\n26.02 17:22 13503\n27.02 18:00 4264\nКеча, 17:48 11\nКеча, 15:48 410 Жаҳон\n26.02 12:48 1187


Максигра – Meducate.uz – Дорилар ҳақида маълумотлар ўзбек тилида\nHome Йўриқномалар Максигра\nПрепаратнинг савдо номи: Максигра\nФаол модда: 50 мг ёки 100 мг силденафил (цитрат шаклида);\nЁрдамчи моддалар: маннитол, кросповидон, повидон, коллоид кремний диоксиди, маккажўхори крахмали, магний стеарати, натрий лаурилсульфати;\nҚобиқнинг таркиби: гипромеллоза, макрогол 6000, титан диоксиди, тальк, индиготин Е132 лаки.\nМаксигра 50 мг: думалоқ, икки томонлама қавариқ, диаметри 8 мм ли кўк рангли таблеткалар.\nМаксигра 100 мг: думалоқ, икки томонлама қавариқ, диаметри 10 мм ли кўк рангли таблеткалар.\nФармакотерапевтик гуруҳи: потенцияни мувофиқлаштирувчи восита\nСилденафил эректил дисфункцияни даволаш учун перорал препаратдир. Табиий шароитларда, масалан жинсий рағбатлантиришда, препарат жинсий олатга қон оқиб келишини кучайтириш йўли билан эректил фаолиятни бузилишини тиклайди.\nЭрекциянинг физиологик механизми жинсий қўзғалиш вақтида ғовак танада азот II оксидининг (NO) ажралиб чиқишидан иборат. Кейин азот II оксиди гуанилатциклаза ферментини фаоллаштиради, бу циклик гуанозинмонофосфатнинг (цГМФ) миқдорини ошишига олиб келади, у ғовак танадаги силлиқ мушакларни бўшашишини чақиради ва қон оқиб келишига ёрдам беради. Силденафил ғовак танадаги цГМФ учун хос (специфик) бўлган 5-турдаги фосфодиэстераза (ФДЭ5) нинг кучли ва селектив ингибитори ҳисобланади, у ерда ФДЭ5 цГМФни парчаланишига масъулдир. Силденафил эрекцияга периферик таъсир турига эга. Силденафил одамнинг алоҳида ғовак танасига бевосита бўшаштирувчи таъсир кўрсатмайди, лекин ушбу тўқималарга азот II оксидининг бўшаштирувчи таъсирини фаол кучайтиради. NO/цГМФ йўлини фаоллашувида, жинсий рағбатлантириш вақтида бўлгани каби, силденафилнинг таъсири остида ФДЭ5 ни ингибирланиши ғовак танада цГМФ миқдорини ошишига олиб келади. Шунинг учун силденафил кутилган самарали фармакологик таъсирини кўрсатиши учун жинсий рағбатлантирилиш зарур. Силденафил эрекция жараёнида иштирок этувчи ФДЭ5 га нисбатан селективдир. Унинг ФДЭ5 га нисбатан фаоллиги бошқа маълум фосфодиэстеразаларга нисбатан фаоллигидан устундир. Бу фаоллик, кўз тўр пардасида ёруғликни ўтказиш жараёнида иштирок этувчи ФДЭ6 га нисбатан фаолликдан 10 марта юқоридир. Максимал тавсия қилинган дозаларда препаратнинг селектив таъсири ФДЭ1 га нисбатан фаоллигидан 80 марта юқори ва ФДЭ 2, 3, 4, 7, 8, 9, 10 ва 11 га – 700 марта юқоридир. Хусусан, силденафилнинг ФДЭ5 га нисбатан фаоллиги, юракнинг қисқарувчанлигини назоратида қатнашувчи чАПФ-специфик фосфодиэстеразанинг изоформаси бўлган ФДЭ3 га нисбатан фаоллигидан 4000 марта юқори.\nСилденафил артериал босимни, кўпчилик ҳолларда клиник жиҳатдан намоён бўлмайдиган аҳамиятсиз ва ўтувчан пасайишини чақиради. Силденафил 100 мг дозада перорал қабул қилгандан кейин чалқанча ётган ҳолатда систолик артериал босимнинг ўртача максимал пасайиши 8,4 мм сим. уст. ни ташкил қилди. Чалқанча ётган ҳолатда диастолик артериал босимнинг мувофиқ ўзгариши 5,5 мм сим. уст. ни ташкил қилди. Артериал босимни бундай пасайиши силденафилнинг, эҳтимол томирларнинг силлиқ мушакларида цГМФ миқдорини ошиши билан боғлиқ бўлган вазодилатацияловчи таъсири билан мувофиқ келади. Силденафилни 100 мг дозада бир марта перорал юборилиши ЭКГ кўрсаткичларига клиник аҳамиятли таъсир кўрсатмаган.\nСилденафил 100 мг дозада бир марта қабул қилингандан кейин сперматозоидларнинг ҳаракатчанлиги ёки морфологиясига таъсири аниқланмаган.\nСилденафил тез сўрилади. Препарат оч қоринга перорал қабул қилинганидан кейин плазмадаги максимал концентрациясига 30 дан 120 минут (ўртача 60 минут) гача вақт давомида эришилади. Ўртача мутлоқ биокираолишлиги препарат перорал қабул қилинганида 41% (диапазон 25-63%) ни ташкил қилади. Силденафил перорал қабул қилинганидан кейин АUC ва Сmax катталиклари тавсия қилинган дозалар диапазони (50-100 мг) да қабул қилинган дозага пропорционал равишда ошади. Силденафил овқат билан бирга қабул қилинганда, сўрилиш тезлиги пасаяди, бунда Tmax ўртача кечикиши 60 минутни, Сmax ни ўртача пасайиши эса 29% ни ташкил қилади.\nСилденафилнинг ўртача тақсимланиш ҳажми мувозанатли концентрация ҳолатида (Vd) 105 л ни ташкил қилади, бу уни тўқималарда тақсимланишидан далолат беради. 100 мг дозада бир марта перорал қабул қилингандан кейин силденафилнинг плазмадаги ўртача максимал умумий концентрацияси тахминан 440 нг/мл (КВ 40%) ни ташкил қилади. Силденафилни (ва плазмадаги силденафилнинг асосий метаболити N-деметил) плазма оқсиллари билан 96% боғланиши туфайли, плазмадаги эркин силденафилнинг ўртача максимал концентрацияси 18 нг/мл (38 нМ) ни ташкил қилади. Оқсиллар билан боғланиши препаратнинг умумий концентрациясига таъсир қилмайди.\nСилденафил қабул қилаётган (100 мг дозада бир марта қабул қилган) соғлом кўнгиллиларда, юборилганидан кейин 90 минутдан сўнг уруғ суюқлигида юборилган дозанинг 0,0002% (ўртача 188 нг) аниқланган.\nСилденафил асосан жигарнинг микросомал изоферментлари CYP3A4 ёрдамида (асосий йўл) ва CYP2C9 (иккинчи даражали йўл) ёрдамида метаболизмга учрайди. Қонда айланиб юрувчи асосий метаболити силденафилдан N-деметилланиш йўли билан ҳосил бўлади. Бу метаболити фосфодиэстеразаларга нисбатан, силденафилга ўхшаш селективлик профилига эга ва унинг ФДЭ5 га нисбатан фаоллиги in vitro шароитида дастлабки препаратнинг фаоллигининг тахминан 50% ни ташкил қилади. Бу метаболитнинг плазмадаги концентрацияси силденафилнинг концентрациясини тахминан 40% ни ташкил қилади. Кейинчалик N-дезметил метаболити метаболизмга учрайди, бунда унинг ярим чиқарилиш даври тахминан 4 соатни ташкил қилади.\nСилденафилнинг умумий клиренси соатига 41 л ни ташкил қилади, бунда терминал ярим чиқарилиш даври 3-5 соатни ташкил қилади. Перорал ёки вена ичига юборилганидан кейин силденафил метаболитлари кўринишида асосан аҳлат билан (перорал юборилган дозанинг тахминан 80%) ва камроқ миқдорда сийдик билан (перорал юборилган дозанинг тахминан 13%) чиқарилади.\nАлоҳида гуруҳ пациентлардаги препаратнинг фармакокинетикаси\nКекса ёшли (65 ёшдан ошган) соғлом кўнгиллиларда силденафилнинг клиренсини пасайиши аниқланган, бу силденафил ва унинг фаол метаболити N-дезметилнинг плазмадаги концентрациясини, ёшроқ (18-45 ёшли) соғлом кўнгиллиларга нисбатан 90% гача ошишига олиб келди. Плазма оқсиллари билан боғланишидаги ёш бўйича фарқлар туфайли, плазмада эркин силденафилнинг концентрациясини мувофиқ ошиши тахминан 40% ни ташкил қилди.\nЕнгил ва ўртача оғирлик даражасидаги буйрак фаолиятини бузилиши (креатинин клиренси = 30-80 мл/мин) бўлган кўнгиллиларда силденафил 50 мг дозада бир марта перорал юборилганидан кейин унинг фармакокинетик кўрсаткичлари ўзгармаган. Метаболити N-дезметилнинг АUC ва Сmax ўртача катталиклари, буйрак фаолиятини бузилиши бўлмаган худди шу ёшдаги кўнгиллиларга нисбатан мувофиқ 126% ва 73% га ошган. Бироқ юқори шахсий ўзгарувчанлик туфайли бу фарқлар статистик аҳамиятли бўлмаган. Буйрак фаолиятини оғир бузилиши (креатинин клиренси < 30 мл/мин) бўлган кўнгиллиларда силденафилнинг клиренси пасайган, бу АUC ва Сmax ўртача катталикларини буйрак фаолиятини бузилиши бўлмаган худди шу ёшдаги кўнгиллиларга нисбатан мувофиқ 100% ва 88% га ошишига олиб келган. Бундан ташқари, N-дезметил метаболити учун АUC ва Сmax қийматлари мувофиқ 79% ва 200% гача аҳамиятли юқори бўлган.\nЕнгил ва ўртача даражадаги жигар циррози (Чайлд-Пью тизими бўйича А ва В синфи) бўлган кўнгиллиларда силденафилнинг клиренсини пасайиши аниқланган, бу жигар фаолиятини бузилиши бўлмаган худди шу ёшдаги кўнгиллиларга нисбатан мувофиқ АUC (84%) ва Сmax қийматларини (47%) га ошишига олиб келган. Жигар фаолиятини оғир бузилишлари бўлган пациентларда силденафилнинг фармакокинетик кўрсаткичлари ўрганилмаган.\n– эрекцияни бузилишларини даволашда (жинсий алоқани ўтказиш учун етарли бўлган жинсий олатнинг эрекциясини тутиб туриш учун) қўлланади.\nТавсия этиладиган бошланғич доза силденафилнинг 50 мг ли 1 таблеткасидир. Дори препаратини самарадорлиги ва ўзлаштирилишига қараб, дозани 100 мг гача ошириш ёки 50 мг гача пасайтириш мумкин. Препаратнинг 100 мг дан ортиқ дозаларини қабул қилиш мумкин эмас. Препаратни силденафилнинг 100 мг дан ошиқроқ дозаларда қўлланиши, унинг самарадорлигини оширмайди, айни пайтда ножўя таъсирларини юз беришини тез-тезлиги ва жадаллиги ошади. Препаратни суткада бир мартадан ортиқ қабул қилиш мумкин эмас.\nМаксигра препаратини жинсий фаолликдан тахминан 60 минут олдин қабул қилиш лозим.\nТаблеткани оз миқдордаги сув билан бирга бутунлигича ютиш лозим.\nПрепаратни овқат билан бирга қўлланиши, дори препаратининг таъсирини бошланишини секинлаштириши мумкин.\nКекса ёшли пациентлар:\nКекса ёшли пациентларда силденафилнинг метаболизми секинлашган бўлиши мумкин, демак, препаратнинг бошланғич дозасини силденафилнинг 50 мг гача камайтириш тавсия этилади. Навбатдаги дозалар, дори препаратининг самарадорлиги ва ўзлаштирилишига қараб 50 мг ва 100 мг гача оширилиши мумкин.\nУшбу препарат бошқа дори воситалари сингари, барчада бўлмаса ҳам ножўя самаралар ривожланишини чақириши мумкин. Одатда силденафилни қабул қилишда ножўя самаралар кучсиз ёки ўртача бўлади ва ўтувчан характерга эга.\nАгар Сизда қуйида келтирилган ножўя самаралардан биронтаси ривожланса, Максиграни қабул қилишни тўхтатинг ва дарҳол тиббий ёрдамга мурожаат қилинг:\nАллергик реакция (кам ҳолларда ривожланади)\nСимптомлари: тўсатдан хириллаш, нафас олишни қийинлашиши ёки бош айланиши, қовоқларни, юзни, лаблар ва томоқни шиши.\nКўкракда оғриқ (кам ҳолларда ривожланади):\nАгар ушбу симптом жинсий алоқа вақтида ёки ундан кейин пайдо бўлса\nЯримўтирган ҳолатига келинг ва ўзингизни бўш қўйишга ҳаракат қилинг.\nДаволаш учун нитратларни қўлламанг.\nУзоқ ва баъзан оғриқли эрекция (тез-тезлиги номаълум):\nАгар эрекция 4 соатдан ортиқ давом этса, дарҳол шифокорга мурожаат қилиш керак.\nКўришни бирдан пасайиши ёки кўришни бузилиши (тез-тезлиги номаълум)\nЖиддий тери реакциялари (тез-тезлиги номаълум)\nСимптомлари: терини яққол пўст ташлаши ва шиши, оғиз бўшлиғида, жинсий аъзоларда ва кўз атрофида пуфакларни ҳосил бўлиши, иситмани ўз ичига олиши мумкин.\nТиришишлар ёки тутқаноқлар (тез-тезлиги номаълум).\nБошқа ножўя самаралар:\nЖуда тез-тез (10 дан > 1 одамда ривожланиши мумкин): бош оғриғи.\nТез-тез (10 дан < 1 одамда ривожланиши мумкин): юзни қизариши, овқат ҳазм бўлишини бузилиши, кўришни бузилиши (шу жумладан, рангни ажратишни бузилиши, ёруғликка сезувчанлик, кўриш ноаниқлиги ёки кўриш ўткирлигини пасайиши), бурун битиши ҳисси ва бош айланиши.\nТезтез эмас (100 дан < 1 одамда ривожланиши мумкин): қусиш, тери тошмаси, кўзнинг орқа қисмига қон қуйилиши, кўзларни таъсирланиши, кўзларнинг гиперемияси/қизариши, кўзларда оғриқ, кўришни иккиланиши, кўзларда ноодатий ҳис, кўзни ёшланиши, кучли юрак уриши, юрак уришини тезлашиши, мушакларда оғриқ, уйқучанлик, тактил ҳис қилишни пасайиши, бош айланиши, қулоқларда шовқин, кўнгил айниши, оғизни қуриши, олатдан қон кетиши, сперма ва/ёки сийдикда қон, кўкракда оғриқ ва чарчоқлик хисси.\nКам (1000 дан < 1 одамда ривожланиши мумкин): юқори артериал босим, артериал босимни пасайиши, ҳушдан кетиш, инсульт, инфаркт, аритмия, бурундан қон кетиши ва эшитишни бирдан пасайиши ёки йўқотилиши.\nНожўя самараларининг тез-тезлиги номаълум (тез-тезлигини мавжуд маълумотлар бўйича аниқлаб бўлмайди):\nҚайд этилгандан кейинги кузатув жараёнидаги қўшимча ножўя самаралар: ностабил стенокардия (юрак касаллиги), тўсатдан ўлим ҳолати, бош мия қисмларига қон келишини вақтинчалик ёмонлашиши. Ушбу ножўя самаралар ривожланганлиги кузатилган кўпчилик эркакларда (лекин барчаларида эмас) силденафилни қабул қилишдан олдин юрак билан муаммолари бўлган. Шу сабабли, ушбу кўринишларни ривожланиши ва силденафилни қабул қилишни орасидаги тўғридантўғри боғлиқлик борлигини аниқлаш имконияти йўқ.\nҲар қандай ножўя самараларни пайдо бўлишида, шунингдек ушбу иловаварақада келтирилмаган, даволовчи шифокорга ҳабар бериш керак.\nсилденафилга ёки препаратнинг компонентларидан бирига юқори сезувчанлик\nюрак-қон томир тизимининг касалликлари\nпрепаратни нитратлар ва азот II оксидини ажралиб чиқишини чақирувчи бошқа дори воситалари билан даволанаётган пациентларда қўллаш мумкин эмас.\nартериал гипотензияси (АБ 90/50 мм сим. уст. дан пастроқ) бўлган пациентлар, яқинда ўтказилган миокард инфарктидан ёки мия инсультидан кейин\nкўз тўр пардасининг наслий дегенератив касалликлари (масалан retinitis pigmentoza)\nсилденафил ва ФДЭ5 нинг бошқа ингибиторларини қабул қилишда артериит билан боғлиқ бўлмаган (NAION) кўриш нервининг олд ишемик нейропатияси натижасидаги кўзлардан бирида кўришни бузилиши\n18 гача бўлган болалар ва ўсмирларда қўллаш мумкин эмас.\nСилденафил азот II оксидининг ажралиб чиқишини чиқарувчи дори воситаларнинг (масалан, нитратлар, молсидомин, нитропруссид натрий) гипотензив таъсирини потенциялайди. Силденафил CYP3A4 ни сусайтирувчи дори воситалари (масалан, кетоконазол, эритромицин, циметидин) билан мажмуада қўлланганида силденафилнинг метаболизми пасаяди. Силденафил ва CYP3A4 ингибиторлари бир вақтда қўлланган ҳолда силденафилнинг бошланғич дозасини 25 мг гача камайтириш тавсия этилади. Силденафилни ритонавир (ВИЧ протеазаси ингибитори) билан бир вақтда қўллаш тавсия этилмайди, чунки силденафилнинг метаболизми аҳамиятли пасаяди.\nСилденафил ва ВИЧ протеаза ингибитори саквинавирни бир вақтда қўллаш, силденафилнинг қон плазмасида концентрациясини ошишини чақириши мумкин.\nСилденафилни a-адренолитик дори воситаларини қабул қилаётган пациентларда эҳтиёткорлик билан қўллаш керак (айниқса 25 мг дан юқори дозада), чунки силденафил қабул қилгандан сўнг 4 соат давомида симптоматик гипотензия юз бериши мумкин.\nАмлодипин ва силденафил 100 мг дозада бир вақтда қўлланганида, амлодипиннинг гипотензив таъсири ошади (систолик ва диастолик босимни мувофиқ равишда 8 мм сим. уст. ва 7 мм сим. уст. га пасайиши).\nПрепаратни жинсий олатнинг йўлдош анатомик патологияси (масалан, ғовак таналар фибрози, Пейрони касаллиги) бўлган пациентларда, юрак-томир тизимининг касалликлари бўлган пациентларда (препарат томирларни кенгайтирувчи хусусиятларга эга, бу қисқа вақтли артериал босимни пасайишини чақириши мумкин), шунингдек приапизм (масалан, ўроқсимон ҳужайрали анемия, лейкозлар, кўп сонли миелома) юз беришига мойиллик яратувчи омиллари бўлган пациентларда препаратни эҳтиёткорлик билан қўллаш лозим.\nСилденафилни эрекцияни бузилишини бошқа даволаш усуллари билан бир вақтда қўллаш, бундай даволашнинг хавфсизлиги ва самарадорлигини исботловчи тадқиқотлар йўқлиги сабабли, тавсия этилмайди.\nСилденафилнинг терапевтик таъсири бошланиши учун олдиндан жинсий рағбатлантириш бўлиши лозим.\nСилденафилни гемостазни бузилишлари бўлган пациентларда, шунингдек меъда-ичак йўлларининг фаол яраси бўлган пациентларда қўллашнинг хавфсизлиги бўйича маълумотларнинг йўқлигини ҳисобга олиб, бундай пациентларда Максигра препаратини фақат эрекция бузилишларини даволашдан олинадиган фойда, қон кетишларини юз беришини потенциал хавфидан устун бўлгандагина қўллаш керак.\nСилденафил ва ФДЭ5 нинг бошқа ингибиторларини қабул қилишда артериит билан боғлиқ бўлмаган (NAION, non-arteritic anterior ischemic optic neuropathy) кўришни бузилиши ва кўриш нервининг олд ишемик нейропатия ҳоллари кузатилган. Кўришни тўсатдан бузилиши ҳолларида силденафилни қабул қилишни тўхтатиш ва дарҳол шифокорга мурожаат қилиш керак.\nБуйрак фаолиятини бузилишлари бўлган пациентларда қўллаш:\nОғир буйрак етишмовчилиги (креатинин клиренси < 30 мл/мин) бўлган пациентларда биринчи дозани 25 мг гача пасайтириш тавсия этилади. Навбатдаги дозалар, дори воситасининг самарадорлиги ва ўзлаштираолинишига қараб, 50 мг ва 100 мг гача оширилиши мумкин.\nЖигар фаолиятини бузилишлари бўлган пациентларда қўллаш:\nЖигар фаолияти бузилган пациентларда (масалан, циррозда) силденафилнинг метаболизми пасайган. Шунинг учун жигар фаолиятини енгил ва ўртача бузилишлари бўлган пациентларда дастлабки дозани 25 мг гача камайтириш тавсия этилади.\nҲомиладорлик ва лактация даври қўлланилиши\nМаксигра препарати аёлларда қўллаш учун мўлжалланмаган.\nСилденафилни қабул қилгандан кейин бош айланиши ва кўришни бузилиши ривожланиши мумкин. Сиз автомобилни ҳайдашдан олдин ёки механизмларни бошқаришдан олдин кўрсатилган бузилишлар йўқлигига ишонч ҳосил қилишингиз керак.\nПрепаратни яроқлилик муддати тугаганидан кейин қўллаш мумкин эмас ва болалар олаолмайдиган жойда сақлаш керак.\nСимптомлари: ножўя таъсирларнинг симптомларини кучайиши.\nДаволаш: симптоматик. Силденафил учун специфик антидот маълум эмас. Диализ силденафилни чиқарилишини тезлаштирмайди.\n50 мг ва 100 мг ли қобиқ билан қопланган Максигра таблеткалари 1, 4, 8 ёки 12 таблеткадан фольгали блистерларга жойланган.\nБлистер қўллаш бўйича йўриқномаси билан бирга матн босилган ёрлиғи билан литографик қутига жойланган.


“Эртагаёқ ҳайдаб юборинглар!”: Трампнинг импичментига алоқадор янги видео тарқалди | Qalampir.uz\n“Эртагаёқ ҳайдаб юборинглар!”: Трампнинг импичментига алоқадор янги видео тарқалди\nОлам\t27 Январь 10:58 7569\n2018 йилда АҚШ Президенти Дональд Трамп Американинг Украинадаги элчиси Мари Йовановични ишдан бўшатишга буюрган. Бу Трампнинг ҳомийлар гуруҳи билан биргаликдаги кечки овқати вақтида олинган видоега мухрланган.\n2019 йилнинг май ойида элчи вазифасидан озод қилиниб, ортга қайтарилган Йованович Трампнинг импичменти бўйича АҚШ Конгрессининг Вакиллар палатасида кўрсатма берди.\nДемократлар Трампни Украинага ҳарбий ёрдамни ушбу мамлакат Президенти Владимир Зеленский АҚШ Президентининг сиёсий рақиблари демократлар Жо Байден ва унинг ўғли Хантерга нисбатан текширув бошлаши учун тўхтатиб қўйишда айблаяпти.\n25 январь куни эълон қилинган видео 2018 йилнинг 30 апрелида америкалик бизнесмен ва Трампнинг шахсий адвокати Рудольф Жулианининг шахсий шериги Игорь Фруманнинг телефонида тасвирга олинган. Видеони Америка етакчисининг импичментини кўриб чиқаётган Сенатга юқори айтилган тушликда иштирок этган можаронинг яна бир иштирокчиси Лев Парнаснинг адвокати берган.\nЁзувда Парнас Украинадаги Америка элчисини “энг катта муаммо” деётгани эшитилади. Парнас Йовановичнинг исмини айтмасдан шундай дейди: “Умуман, у ҳамма жойда кутиб туринглар, унга импичмент эълон қилишади, деб юрибди”.\nШундан сўнг, Дональд Трампнинг овози эшитилади: “Ундан қутилинглар, эртагаёқ ҳайдаб юборинглар! Менга фарқи йўқ, эртага уни ҳайданглар! Окей? Бажаринглар”.\nАфтидан, Президент ўша вақтда элчининг исмини билмаган, шунинг учун унинг кимлигини сўраб олган.\nПрезидент Дональд Трамп адвокати Рудольф Жулианининг ходими бўлган Парнасни танимаслигини айтган.\nРеспубликачилар партиясининг сайлов кампанияси учун бир неча марта маблағ ажратган Лев Парнас Жулиани уни украиналик сиёсатчиларни Президент истаганидек Жо Байден ва унинг ўғли Хантер Байденга қарши кўрсатма беришга кўрдириш учун Киевга юборганини айтган.\nФруман ва Парнас сайловларни молиялаштириш қоидасини бузганлиги учун АҚШда жавобгарликка тортилганди.\nТрамп видеонинг тарқалишига ҳозирча ҳеч қандай муносабат билдирмади.\n25 январь куни Трамрнинг адвокатлари Сенатда ўз чиқишини бошлади. Улар демократларни 2016 йилдаги президентлик сайлови натижаларини бекор қилишга уринишда айблаяпти.\nМари Йованович нега бўшатилди?\n33 йил давомида АҚШ Давлат депаратментига хизмат қилган Мари Йованович 2019 йилнинг май ойида Киевдан чақириб олинганди. Бунинг сабаби ҳозиргача мавҳумлигича қоляпти.\nУ ўзининг кўрсатмаси давомида коррупцияга қарши курашга бел боғлагани украиналик сиёсатчиларнинг ғазабини келтирганини айтиб ўтган. Йованович рақиблари Трамп администрациясидан кўмак ололгани уни ҳайратга солганини қўшимча қилган.\nКонгрессдаги кўрсатмасида у Трампга нисбатан салбий фикрда бўлгани ҳақидаги маълумотларни инкор қилган. Трамп эса элчи Украинадаги кабинетига унинг портретини илишни истамаганини айтган.\n01 Август 23:37 43038\n01 Август 09:46 38489\n01 Август 14:53 34284\n01 Август 18:59 32542\n03 Август 12:54 30217


Ёш оила – келажагимиз\nЁшларни турмушга тайёрлаш — бугунги куннинг долзарб вазифаларидан биридир.\nМамлакатимизда «Соғлом она – соғлом бола» тамойилига мувофиқ, оила мустаҳкамлигини таъминлаш, оналик ва болаликни муҳофаза қилиш тизимини янада такомиллаштириш бўйича чора-тадбирлар ҳаётга изчил тадбиқ этиб келинмоқда.\nМустаҳкам оилаларни шакллантиришнинг энг муҳим шартларидан бири бу ёшлар, хусусан, қизларни оила қуриш, мустақил оилавий ҳаётни ташкил этиш, оилада соғлом руҳий муҳитни қарор топтириш, фарзандлар тарбиясини самарали ташкил этиш жараёнига муваффақиятли тайёрлашдир. Ёшларни ҳаётга тайёрлашда уларда никоҳ ҳамда оилавий ҳаёт, шунингдек, икки жинс ўртасидаги муносабатлар моҳияти борасида тўғри тушунчалар ҳосил бўлишига ёрдам бериш лозим. Бу эса уларни никоҳ ҳамда оилавий ҳаётни ташкил этиш жараёнига руҳий жиҳатдан тайёрлайди, ёшларда никоҳга киришиш ҳамда оилавий ҳаётни ташкил этиш (оила аъзолари ўртасида ижтимоий муносабатларни ташкил этиш, оила аъзолари (қайнота, қайнона, қайнисингил ва қайноғалар) билан мулоқотни йўлга қўйиш, оила хўжалигини бошқариш, пазандалик ҳамда бичиш-тикиш ишларини юритиш, фарзандлар тарбиясини олиб бориш ва хоказо жараёнларни ташкил этиш борасида амалий кўникма ҳамда малакаларни шакллантиради.\nОилада қизларни мустақил оилавий ҳаётга тайёрлаш мураккаб жараён саналиб, мазкур жараённинг самарали ташкил этилиши бу борадаги муайян камчилик ва муаммоларнинг бартараф этилиши билан белгиланади. Айни вақтда эса оилада қизларни мустақил оилавий ҳаётга тайёрлаш борасида бир қатор муаммолар мавжуд бўлиб, улар қуйидагилардан иборатдир:\nбиринчидан, ота-оналарнинг оилада қизларни мустақил оилавий ҳаётга тайёрлаш жараёнининг моҳияти хусусида тўла маълумотга эга эмасликлари;\nиккинчидан, ота-оналарнинг ўз фарзандлари билан маълум масалаларда очищ-ойдин мулоқотда бўла олмасликлари;\nучинчидан, ота-оналар томонидан ёшларни, шу жумладан, қизларни оилада мустақил оилавий ҳаётга тайёрлаш борасидаги назарий ва амалий билимларни ўрганиш имконини берувчи манбаларнинг етарли даражада мавжуд эмаслиги;\nтўртинчидан, келин ва куёв муносабатларининг мазмунини уларга англатиш вазифасини қизнинг янга (келин ойи)лари, йигитнинг ошналари зиммасига юклаш анъаналарининг мавжудлиги ота-оналарда оила шароитида ёшлар, чунончи, қизларни мустақил оилавий ҳаётга тайёрлаш жараёнининг моҳиятини тўла тушунмасликларига сабаб бўлмоқда.\nШу сабабдан ҳам ҳозирги пайтда эрта никоҳларни қайд қилиш ҳолатлари ҳанузгача учраб турибди. Эрта никоҳлар деганда, турмуш қурувчиларнинг ёши 15 дан 18 ёшгача бўлади. Лекин турмуш қуришни қайд қилишни ўзи етарли эмас, маълумотсиз, доимий ойликсиз оилани моддий маблағ билан таьминлаш жуда қийиндир. Ҳали ақлини таниб улгурмаган, таълим масканида етарлича билим олмаган, оилада, жамиятда ўз ўрнига эга бўлмаган ўсмир қиз қандай қилиб фарзандини комил инсон даражасида тарбиялай олади?\nСтатистика бўйича бундай турмушлар кўпинча биринчи 2-3 йиллигида ажралиш билан тугалланади.\nЁш турмуш қуриш ва эрта она бўлиш аёлларнинг илм олиш ва меҳнат қилишга имкониятларини чеклаштириши мумкин, ёш она моддий жиҳатдан таъмиланмаганлиги сабабли кўп миқдорда муаммолар пайдо бўлади. У доимий кучли асабийлашади ва бу ҳолат болага ҳам салбий таъсир қилади.\nҚизларнинг тўлиқ жинсий аъзоларнинг шаклланиши ва оила қуриш учун руҳий тайёр бўлишлиги 19-20 ёшга тўғри келади, қизларни 15-18 ёшгача турмушга чиқиши, эрта жинсий ҳаёт бошлаши уларнинг соғлиғига жиддий зарар келтириши билан бир қаторда, туғма нуқсон билан ҳомила туғилишига, вақтидан олдинги туғруқ, бола ташлаш ҳолати, ўлик бола туғилиши, кучли шишлар, қон босими кескин ошиб кетиши, туғруқ пайтида туғруқ йўллари шикастланиши, чақалоқни шикастлар билан туғилиши, туғруқ пайтида кучли қон кетиши, ҳатто аёл ва чақалоқнинг ўлим ҳолатларига ҳам сабаб бўлиши мумкин.\nПсихологлар ва олимларнинг фикрича, турмуш қуриш учун энг мақбул ёш: қиз болалар учун 22-25 ёш, ўғил болалар учун эса 24-30 ёш ҳисобланади. Бу ёшга бориб инсон шахс сифатида ривожланиб бўлади. Турар жойи, касби ва моддий жиҳатдан таъминланган бўлади. Турмуш қуриш масаласини ечишга маъсулият билан қаралади, шунинг учун бу ёшда қурилган турмушлар турғун бўлади.\nОила қуриш бу ўта маъсулиятли вазифа бўлиб, оила қурилгандан сўнг ўзига хос қоидаларни билиш зарур бўлади.\nБу қоидалар қуйидагилар: оилада қайнона-қайнотани ва бошқа оила аъзоларини ҳурмат қилишлари; ўқиш, иш, меҳнат қилишга асосий эҳтиёж сифатида қараш; оилада қатъий кун тартиби ва режимга риоя қилиш; бекорчилик, дангасаликка берилмаслик; оилада психологик ҳотиржамлик, соғлом муҳит яратиш;\nОилани мустаҳкамловчи омилларнинг асосини оилада туғиладиган фарзанд ҳисобланади: фарзанд туғилиши билан эр ва хотин биологик жиҳатдан қариндошларга айланади, яъни бири ота, бири эса она мақомига эришади. Янги чақалоқ эр-хотиннинг ўзаро муносабатларини мустаҳкамлайди, меҳр-муҳаббатини янада очиқроқ, самимийроқ ва илиқроқ изҳор қилишга имкон беради.\nЁшларни, янги турмуш қуриш ёшига етган йигит ва қизларни бўлажак ҳаётга тайёрлаш энг муҳим тадбирлардан бири ҳисобланади. Ёшларга оиланинг ҳуқуқий асосини, қонуний никоҳ ташкил этиши ҳақида тушунча бериш катта аҳамиятга эга. Чунки, фақат қонуний никоҳгина оилада эр-хотин ва болалар ўртасида ўзаро ҳуқуқ ва мажбуриятларни келтириб чиқаради. Никоҳланувчи шахсларни тиббий кўрикдан ўтишлари соғлом оила шакллантиришда асосий ўринга эга эканлигини ёшлар тушуниб етишлари даркор.\nЁш оилаларнинг мустақил ҳаёт йўлидан тетик одим ташлаши учун унда соғлом ва ақлли фарзандлар дунёга келиши керак ва ота-она унинг муносиб тарбияланишини ўзлари учун энг муқаддас ва шарафли вазифа деб билишлари лозим. Фарзанд тарбиясида ота-онанинг ўрнак, намунаси энг таъсирчан ва самарали тарбия воситасидир.\nЎзбекистон Республикасининг мустақиллиги шароитида, ижтимоий жамиятда янгиланиш, кескин ўзгаришлар юз бераётган, бозор иқтисодиёти муносабатлари, шунингдек, ижтимоий рақобат қарор топаётган ўтиш даврида мустаҳкам оилаларни шакллантириш, ёшларни ҳаётга тайёрлаш ҳар қачонгидан ҳам долзарблик касб этмоқда.\nГ.АБДУРАЗОҚОВА, Фарғона вилоят аҳоли репродуктив саломатлик маркази директори.\nPrevious Янги иш ўрни яратиш – баҳолаш мезони\nNext Аввалги жараёнлар…


Силос ҳақида — У ким, бу нима — QOMUS.INFO\nQOMUS.INFO > С ҳарфи > СИЛОС\nСИЛОС (испанча silos — ертўла, дон сақланадиган ўра) — чорва моллари учун ўсимлик (маккажўхори, картошка, кунгабоқар, викасули аралашмалари, илдизмевалар, табиий пичанзорлар ўтлари, полиз экинлари палаклари ва б.) кўк пояларини ҳаво кирмайдиган қилиб консервалаш йўли билан тайёрланадиган озуқа. Таркибида каротин, витамин С сақланади. Тўғри тайёрланган Силос таркибида органик кислоталар, хусусан, сут (2% гача), сирка (0,6% гача) кислоталари, айрим турларида пропион, валериана кислоталари мавжудлиги туфайли ўзига хос ёқимли ҳид ва нордонроқ мазага эга. Силос бостириш технологияси бузилганда ва нотўғри сақланганда ёғ кислотаси пайдо бўлади. Силос сифати ундаги водород ионларининг миқдори (рН)га қараб аниқланади. Сифатли Силос таркибида р-н 4—4,2 бўлади. Силоснинг озуқали қиммати ўсимлик тури, ўриб олиш вақтидаги ривожланиш фазаси, тайёрлаш технологияси ва сақланиш шароитига боғлиқ. Юқори сифатли Силос тайёрлаш учун маккажўхори дони сутмум пишиш даврида, кунгабоқар гуллай бошлаши, дуккаклилар дуккак тугишининг бошланиши билан ўрилади. 100 кг маккажўхори силосида 20 озуқа бирлиги, 1,4 кг ҳазм бўладиган протеин, 150 г кальций, 50 г фосфор, 1500 мг каротин, 100 кг кунгабоқар Силос ида 16 озуқа бирлиги, 1,4 кг протеин бор.\nЎзбекистонда Силос бостириш 20-а. нинг ўрталаридан қўлланилади. С, асосан, маккажўхори, оқ жўхори поясидан ёки пояси ва донидан тайёрланади. Силос ҳайвонларда овқат ҳазм бўлишини яхшилайди. Бузокларга дуккакли, юмшоқ бошоқцош ўтлардан, чўчқаларга қанд лавлаги, сабзи, картошка, полиз экинлар, маккажўхори сўтаси ва б. аралашмасидан, паррандаларга дуккакли ўтлар, сабзи, қанд лавлаги ва б. дан тайёрланган Силос бериш тавсия этилади. С, асосан, қишда, қурғоқчил р-нларда езда берилади.\nСилос бостиришда кўк поя силос комбайни ёрдамида ўрилади, 2—4—7 см узунликда майдаланади, сўнг силос иншоотларига жойланади. Бостирилган Силос оғир тракторлар билан зичланади, устига полиэтилен плёнка ёпилиб, кейин 30—35 см қалинликда тупроқбн кўмилади. Тўғри тайёрланган Силоснинг озуқалик қиммати ва витаминлар деярли тўла сақланиб қолади. Силос бостириш техникаси бузилса (айницса, зич бостирилмаса), аэроб микроорганизмлар жадал ривожланади, озуқа ўз-ўзидан тез қизийди; озуқалик қиммати кескин пасаяди.\nСилос очилгач, кундалик рационга лойиқ миқдори олиниб, сўнг дарҳол усти зич ёпиб қўйилиши лозим. Акс ҳолда ҳаво таъсирида оксидланиш жараёни бошланиб, озуқа сифати бузилади. Соғиладиган ва сўқимга боқиладиган қорамоллар рационида Силос тўйимлилик бўйича 50% гача, чўчқалар рационида 20% гача бўлиши мумкин. Катта ёшдаги кррамолларга 1 кунда ўртача 15—20 кг, отларга 10—12 кг, қўйларга 3—4 кг берилади.\nГўзал Ишимова, Рўзимат Ҳамроқулов.\nPrevious PostСИЁҲ ҚАЛАМ


Қариндошлари уни 2 июн куни ўз уйидаги ошхонадан осилган ҳолда топишди, сиртмоқдан олиб Ўш шаҳар шифохонасига олиб боришди. У бир ҳафтага яқин комада бўлди ва ўзига келмай 8 июн куни вафот этди.\nЎш шаҳар ички ишлар бошқармаси матбуот котиби Замир Сидиқовнинг хабар қилишича, Алиевнинг ўз жонига қасд қилиши унинг казино ҳақидаги аризасига тиркаб қўйилади: «Мазкур факт Ўш шаҳар ИИБда ўз жонига қасд сифатида рўйхатга олинди. Аммо менинг фикримча, ўз жонига қасд қилиш иши ва унинг аввал ёзган аризаси билан боғлиқ иш бирлаштирилиши керак».\nТемурлан Алиевнинг рафиқаси бева ва икки нафар вояга етмаган қизи етим қолди. Қариндошларининг сўзларига қараганда, сўнги кунлада у деярли уйдан кўчага чиқмаган эди. «У очилганидан кейин уйдан ташқарига чиқмай қўйди, - дейди ўз номини ошкор қилишни истамаган унинг яқин қариндошларидан бири. – Кўчага мутлоқо чиқмай қўйди. Балки уялгандир? Балки кимдир уни қўрқитгандир? Буни биз билмаймиз. Унга масжидга бор, намоз ўқи дея маслаҳат бердик. У рози бўларди, аммо ҳеч қаерга бормасди».\nТемурланнинг отаси Раҳман Алиев ўғлини сўнги йўлга кузатиб қўйди. Унинг айтишича, мамлакатда казинолар беркитилиши йўлида охиргача курашади: «Қирғизистонда қимор ўйинлари тақиқланган. Аммо улар қандай қилиб бемалол очиқчасига фаолият юритмоқда? Мана шуни тушунмайман. Агар ўлиб қолмасам умримнинг охиргача бу иллатга қарши курашаман. Керак бўлса Сооронбай Жээнбековгача бораман. Мен 60га кирган қарияман. Агар Худо у дунёга олиб кетса нима ҳам қилардим …».\nБир ой муқаддам Раҳман Алиев ўғли томонидан ютқазилган пулнинг умумий қиймати 6,5 млн сом (93 минг доллардан кўп)га етганини ва уйда нон ва чойга ҳам пул қолмаганини айтган эди. «Уч йил мобайнида ўғлим уч хонали уйни ва олтита машинани ютқазди. Россияда ишлаётган кичик ўғлимнинг топган пуллари ҳам ўша ёққа кетди. Биз топган пулларнинг ҳаммаси казинога кетади. Мен рафиқам билан пенсионерлармиз. Сўнги бор у ижарага олган ва шу тариқа пул топаётган «Портер» машинасини ютқазди. Энди биз бу ютқазишларга қандай товон тўлашни билмаймиз».\nТемурлан Алиев ҳаётлик чоғидаёқЎшдаги DeLuxe меҳмонхонасидаги дам олиш зонаси казинога айланганини очиқчасига айтган эди: «Биз у ерга борамиз. Одамлар кўп. Бир вақтнинг ўзида 20-25 кишини кўриш мумкин. Қолганлар навбат кутади. Кирар экансиз 2,5, 10 минг сом олиб киришингиз лозим. Бу ҳақиқий казино».\nТемурланнинг мана шу кўрсатмасига асосан Ўш шаҳар ИИБ мазкур кўнгил очар клубга нисбатан жиноий иш очган эди. Аммо шу кунга қадар милиция бу муассасага қарши бирор бир чора кўрмади. «Бундан аввал DeLuxe клубига нисбатан учта жиноий иш очилган эди, - дейди Замир Сидиқов. – Аммо ҳар уч ҳодисада экспертлар “қимор ўйинлари учун жиҳозлар аломатлари йўқ” деган хулоса бердилар». Мана шу хулосаларга кўра жиноий ишлар ёпилган. Бу хулосалар милициянинг қўлини боғлаб қўйди. DeLuxe меҳмонхонасидаги кўнгил очар муассасига қарши охирги ариза муносабати билан яна жиноий иш очилди. Олинган аппаратлар экспертизага юбрилди. Хулосаларни кутаяпмиз».


Болливуд! Машҳур актриса мухлиси томонидан пичоқланди (фото) – ВОҲА\nҲиндистоннинг Мумбай шаҳрида пичоқ билан қуролланган шахс актриса Малви Малхотрага ҳужум қилиб, унга бир неча тан жароҳатларини етказди, деб хабар берди Hindustan Times.\nҲуқуқ-тартибот органлари маълумотларига кўра, жабрланувчи ҳужум уюштирган шахс билан салкам бир йилдан буён таниш бўлган. Шу орада мухлис унга турмушга чиқиш таклифини билдирган, бироқ Малхотра рад жавобини берган.\nБуни ҳазм қила олмаган йигит актрисани пойлаб юрган, 26 октябрь куни кечаси эса гаплашиб олишни ўтиниб сўраган, аммо Малхотра рози бўлмаган. Юзага келган можаро оқибатида йигит пичоқ билан унга уч маротаба тан жароҳати етказган. Актриса воқеа жойидан шифохонага олиб кетилган. Полиция ҳозирда тергов ишларини олиб бормоқда.\nАктриса Малви Малхотра кўп серияли Удаан телевизион лойиҳасида иштирок этган, шунингдек, бир нечта ҳинд фильмларида, жумладан «Милан меҳмонхонаси»да суратга тушган.


Анчелотти: «Чемпионлар Лигаси финалига яхши формада яқинлашяпмиз»\n«Реал» бош мураббийи Карло Анчелотти Ла Лига 36-туридан ўрин олган «Леванте»га (6:0) қарши ўйиндан кейин ўз фикрлари билан ўртоқлашди.\n«Леванте» ва унинг мураббийини қўллаб-қувватламоқчиман. Бу — ажойиб клуб. Ишончим комилки, улар тез орада Ла Лигага қайтишади.\nБензема ва Винисиус охир-оқибат бир-бирини тушуна бошлашди. Улар жуда яхши ишлашди ва жуда яхши ўйнашди.\nБиз Чемпионлар Лигаси финалига яхши формада яқинлашяпмиз, чунки ўзимизга бўлган баҳомиз анча ошди. Финалга оз вақт қолди, интенсивликни сақлаб қолишимиз керак. Жамоа майдонда жуда яхши ҳаракат қилди», — дея Анчелоттининг сўзларини келтиради Marca\nШунингдек, италиялик мутахассисдан Европанинг энг яхши мураббийи ким эканлигини сўрашди.\n«Бу саволга жавоб бериш қийин. Мен ўзим учун овоз беришни ёқтирмайман, бошқалар буни қилишади. Ажойиб лаҳзаларда яшаяпман. Умид қиламанки, у узоқ давом этади», — дейди мадридликлар устози.\n«Реал» 28 май куни ЕЧЛ финалида «Ливерпуль» билан ўйнайди.


Қария ва ўғли (Ибратли воқеа) - 6 Сентября 2019 - www.SheJoT.CoM\nГлавная » 2019 » Сентябрь » 6 » Қария ва ўғли (Ибратли воқеа)\nҚария ва ўғли (Ибратли воқеа)\nАйтишларича, бир одам йигирма беш ёшли ўғли билан поездда келар экан, дераза олдида ўтириб келаётган йигитнинг юзидаги ҳаяжони сезилиб турар эди. У, қўлини деразадан чиқариб шамолнинг қандай келаётганини ҳис этди ва:\n– Дадажон, ҳамма дарахтлар орқамиздан югуриб келаяпти!,– деди.\nҚария ўғлининг қувонишини кўриб жилмайди.\nУларнинг ёнларида ўтирган эр ва хотин ота билан ўғил ўртасидаги суҳбатни эшитиб, бир оз бўлсада ҳайратга тушдилар:\n– Наҳотки, йигирма беш ёшга кирган йигит ёш боладек бўлса?!\nБаногоҳ, йигит яна қичқириб:\n– Дадажон, қўчадаги ҳаволарни қаранг! Булутлар ҳам поезд билан бирга кетаяпти!,– деди.\nЭр ва хотин йигитнинг гапларидан яна ҳайратланишди. Бирдан ёмғир ёға бошлади. Ёмғир томчилари йигитнинг қўлига тушиб, йигитнинг юзлари қувончдан порлаб кетди ва яна бир бор қичқириб:\n– Дадажон, қаранг, ёмғирлар ёғиб, қўлимга ҳам тегди!,– деди.\nБу ҳолат эр ва хотиннинг сабрини тугатди ва улар қарияга юзланиб:\n– Нега докторнинг олдига бориб, фарзандингизни даволатмайсиз?,– дейишди.\nУларнинг гапларини эшитган қария:\n– Биз касалхонадан келаяпмиз. Бу ўғлим ҳаётида биринчи марта кўзи очилиб, дунёни кўрмоқда!,– деб жавоб берди.\nБарча ҳақиқатларни билмай туриб хулоса чиқарманг!


Константин Цзю Тошкентда мастер-класс ўтказди\n5 сентябрь, 2018, 16:49\nБугун пойтахтимиздаги «Универсал» спорт саройида бокс бўйича собиқ Европа ва жаҳон чемпиони, профессионал боксда ўз вақтида WBC, WBA, IBF йўналишларида чемпионлик камарига эгалик қилган Константин Цзю иштирокида мастер-класс ташкил этилди. Бу ҳақда МОҚ матбуот хизмати хабар бермоқда.\nМиллий олимпия қўмитаси ҳамда Ўзбекистон Республикаси Мактабгача таълим вазирлиги ҳамкорлигида ўтказилган ушбу тадбир йиғилганлар ўртасида катта қизиқишларга сабаб бўлди. Маҳорат сабоқлари олдидан акробатик шоу намойиш этилди. Сўнгра тадбирнинг асосий меҳмони Константин Цзю даврага чиқиб келди ва ёш боксчилар билан машғулотлар олиб борди. Ўзбек боксининг эртанги кун эгалари ўтказилган маҳорат дарсларида ўзлари учун янги бўлган бир қанча билим ва кўникмаларни ўзлаштирдилар.\nУшбу мастер-класс тадбирни томоша қилиш учун ташриф буюрган фаҳрийлар ва мактабгача таълим муассасаси тарбияланувчиларида бир олам таассурот қолдирди. Тадбир давомида мухлислар Цзю билан суҳбатлашиб, суратга ҳам тушишди.\nМастер-классдан сўнг ўтказилган кўнгилочар томошалар ҳам томошабинларга манзур келди. Тадбир якунида собиқ боксчига эсдалик совғалари тақдим этилди. Миллий олимпия қўмитаси номидан махсус совғани Бош котиб Жасур Матчанов топширди.\n«Ёшим элликка яқинлашиб қолди. Аммо, ҳар куни машғулот ўтказаман. Чунки, ўзимга-ўзим ваъда берганман. Сизга ҳам маслаҳатим шу. Ўзингизга ваъда беринг ва буни амалга оширинг. Машғулотларни тўхтатманг. Ўз мақсадингиз сари интилишда давом этинг. Албатта орзуингизга эришасиз», – деди Цзю ўзбекистонлик ёш боксчиларга қарата.


Шаъбон ойи муборак!\nОйлар ичида шундайлари борки, унда қилинган илтижо, тоат-ибодат ва яхши амалларнинг даражаси бошқа пайтдагига қараганда юқорироқ бўлади. Шундай фазилатли ойлардан бири Шаъбон ойи, унинг бошқа ойлар ичида ўзига хос ўрни бор. Бу ойда кечган энг муҳим тарихий ҳодисалардан бири қибланинг ўзгартирилиши воқеасидир. Пайғамбаримиз Муҳаммад (с.а.в.) Маккада турганларида қибла Байтул Мақдис томонда эди. Мадинага ҳижрат қилганларидан кейин қибла яна боболари Иброҳим (а.с.)нинг қибласи – Каъба томонга ўзгаришини иштиёқ ила кутган эдилар. Ҳижратнинг биринчи йили, Шаъбон ойининг 15-кунида қибла Қуддуси шарифдан Каъбага ўзгартирилган. Бу тўғрида Аллоҳ таоло марҳамат қилади: “Гоҳо юзингизни (ваҳий кутиб) осмон бўйлаб ўгириб туришингизни кўраяпмиз. (Хотиржам бўлинг) Сизни ўзингиз рози бўладиган қиблага (Каъбага) юзингизни ўгиртирамиз. Юзингизни Масжиди Ҳаром (Каъба) томонга буринг! (Эй мўминлар, сизлар ҳам) қаерда бўлсангиз, юзларингизни ўша тарафга буринг!..” (Бақара, 144).\nШаъбон ойи улуғ ва фазилатли эканига далиллар кўп. Расулуллоҳ (с.а.в.) марҳамат қиладилар: «Аллоҳ таоло ўн икки ой ичидан Ражаб ойини ўзи учун танлаб олган. Шунинг учун “Аллоҳнинг ойи” дейилади. Ким бу ойни улуғлаб, ҳурматини жойига келтирса, Аллоҳ таоло уни жаннати наимга киритиб, яна Ўз розилигини ато этади. Шаъбон ойи “Расулуллоҳ ойи” ҳам дейилади. Ким бу ойни улуғлаб, ҳурматини бажо келтирса, Қиёмат куни унга жаннатдан жойни ўзим тайёрлаб тураман. Рамазон ойи эса умматларим ойидир. Ким бу ойни улуғлаб, ҳурматини жойига қўйса, гуноҳлардан ўзини тийса, кундуз рўзадор, кечалари бедор, бировларга беозор ҳолда рўза ойини тамомласа, барча гуноҳлари мағфират қилинади» (Имом Байҳақий ривояти).\nШаъбон ойида Пайғамбаримиз (с.а.в) ҳақларига кўпдан – кўп саловот ва саломлар юборишсак бу муқаддас шаъбон ойини жонлантирган бўламиз. Бундай инсонлар учун Аллоҳ таоло шундай марҳамат қилади: “Қаранг, менинг бандаларим Расулимнинг ойига қандай ҳурмат кўрсатаяптилар. Иззатим ҳаққи, мен ҳам уларни афв этдим”.\nПайғамбаримиз (с.а.в)га кўплаб саловот ва саломлар юборишликнинг фазилати хусусида Аллоҳ таоло Қуръони каримда шундай марҳамат қилади: “Ҳақиқатки, Аллоҳ ва унинг фаришталари у Пайғамбарга саловоту саломлар айтдилар. Эй иймон келтирганлар, сиз ҳам Унга саловот ва салом айтинг” (Ахзоб, 56).\nШаъбон ойи 14-кунининг қуёш ботган вақтидан 15-кунининг қуёш ботган вақтигача энг улуғ айёмлардан ҳисобланади. Бу кеча “Бароат кечаси” дейилади. Бу кечада бир йил ичида бўлажак ишлар ҳақида қазою ҳукм берилиши, ажал ва умрлар белгиланиши, амал саҳифалари Аллоҳ таоло ҳузурига кўтарилиб намойиш этилиши каби ҳодисалар бўлиши китобларимизда баён қилинган. Шу куни Аллоҳ таолонинг раҳмат ва мағфирати ер юзига муттасил ёғилиб туради. Бу кечада Ҳақ таоло то субҳ вақтигача ушбу тарзда нидо қилар экан: “Истиғфор айтувчилар борми, гуноҳларини кечсам; бирор бало ёки мусибатга мубтало бўлганлар борми, нажот сўрасалар, офият бахш этсам; ризқу рўз сўраганлар борми, ризқини зиёда қилсам”.\nБошқа ҳадисда эса Усома ибн Зайд (р.а.)дан ривоят қилинади: «Бир куни Расулуллоҳ (с.а.в.)га: “Ё Расулуллоҳ, мен биронта ойда Шаъбондагидек рўза тутганингизни кўрмадим”, дедим. У зот (а.с.): “Бу шундай ойки, одамлар Ражаб билан Рамазон ўртасида ундан ғафлатда қолишади. Бу ойда амаллар оламлар Хожасига кўтарилади. Шундай экан, мен амалимни ўзимни рўзадор ҳолимда кўтарилишини яхши кўраман”, деб айтдилар» (Имом Насоий).\nАллоҳ таоло барчаларимизга Шаъбон ойи кечасини ғанимат билиб, уни рўза ва тоат-ибодат билан ўтказишни насиб қилсин!\n3897 марта ўқилди\nДругие материалы в этой категории: « Муҳаммад ибн Ҳанафий\tСут ҳақида тафаккур қилиб кўрганмисиз? »


Тожикистон транспорт вазири ўз жонига қасд қилди\n25 октябр 2020, Тошкент вақти: 22:01\nХудоёр Худоёрзода Тожикстон транспорт вазири лавозимида 2017 йилдан бери ишлаб келмоқда.\nТожикистон транспорт вазири Худоёр Худоёрзода ўз жонига қасд қилишга ҳаракат қилди, бироқ оила аъзолари уни ўз вақтида касалхонага олиб бориб, жонини омон сақлаб қолишди.\nБош прокуратура вазир 11 август куни эрталаб оилавий жанжал оқибатида ўз жонига қасд қилганини билдирди.\nРасмий маълумотда айтилишича, 62 ёшли Худоёр Худоёрзода ўзига ўзи пичоқ урган. Шундан сўнг оила аъзолари унга биринчи тиббий ёрдамни кўрсатиб, кейин касалхонага етказганлар.\nАйни пайтда “Истиқлол” касалхонасига ётқизилган вазир жарроҳлик амалиётидан ўтказилган. Унинг аҳволи қониқарли экани айтилмоқда.\nМазкур ҳодиса юзасидан жиноят иши очилиб, тергов олиб борилмоқда. Худоёр Худоёрзода Оператор транспорт вазири лавозимида 2017 йилдан бери ишлаб келмоқда.\nБеларус: Ультиматум муддати тугади, халқ яна намойишга чиқди\n25 октябрь куни Беларусда мамлакатнинг авторитар президенти Александр Лукашенкога қарши яна йирик норозилик намойишлари бошланди.\nАҚШда коронавирус юқтириш ҳолатлари июлдаги кўрсаткичдан ошди\nCovid-19 АҚШ ва Европада тез сурат билан тарқалишда давом этмоқда.\nЖорий ойда АҚШда кунига ўртача 700 одам нобуд бўлди. Мутахассислар бу кўрсаткич янада ошиши ҳақида огоҳлантирмоқда.\nМамлакатда коронавирусга қарши умуммиллий режа мавжуд бўлмагани учун вирус турли ҳудудларда турли суратда тарқалмоқда.\nЕвропада эса пандемиянинг иккинчи тўлқини аллақачон бошланган.\nФранцияда мамлакатнинг учдан икки қисмида комендант соати жорий қилинди. Италияда ҳам ўхшаш чоралар жорий қилинди. Хусусан, мамлакатда спорт заллари, театрлар ва бассейнлар ёпилди.\nПандемиянинг иккинчи тўлқини бошланган мамлакатлар қаторида Чехия, Испания ва Ирландия ҳам бор.


HILBA bilan davolaning ...\nSalomatlik (Moderatorlar: JaviK, Муҳаммад Соҳиб) »\nMuallif Mavzu: HILBA bilan davolaning ... ( 6239 marta o'qilgan)\n« : 16 Aprel 2017, 08:15:01 »\nАуъзу биллаҳи минаш-шайтонир-рожийм\nВ хадисе от Аль-Касима бин Абдуррахмана передано, что пророк Мухаммад соллaллоҳу алайҳи васаллам сказал: «Исцеляйте себя хильбой!»\nПайғамбаримиз Муҳаммад соллaллоҳу алайҳи васаллам: «Хилба билан даволанинг!» деб айтганлар.\nТабиблар: «Агар одамлар хилбанинг фойдасини билишганда эди, уни олтиннинг баҳосига сотиб олишарди», деб айтишган.\nAllohim bizlarni o'z holimizga tashlab qo'ymagin\nJavob: HILBA bilan davolaning ...\n« Javob #1 : 22 Aprel 2017, 21:05:18 »\nИнглиз олими Клебер : «Агар барча дориларни мезоннинг бир палласига, ҳилбани иккинчи палласига қўйсангиз, мезон тенг бўлади», – деб айтган\nХилба ( الحلبة , trigonella foenum-graecum L., пажитник сенной, хильбе, шамбала, чаман, фенугрек, фенигрекова трава, греческое сено, греческий козий трилистник, греческая сочевица, треуголка, верблюжья трава) – дунёда машҳур зиравор ва доривор ўсимлик. Бутун ўсимлик (уруғи билан) кучли хид ва бироз ёнғоқ таъмига эга.\nХилбанинг рецептларини ҳатто ки қадимги (эрамиздан 1500 йил аввал) Миср папирусларида топишган . Қадимги Мисрда хилбани куйган яраларни даъволашда ва туғруқ стимуляцияси, мумиyoларни бальзамлашда ишлатишган. Бизнинг эрамиздан 5 аср олдин машҳур Гиппократ хилба билан кўпгина касалликларни даволаган. Бу уруғни гладиаторлар ва спортсменлар кучларини ошириш va иштахаларини яхшилаш учун ишлатишган. Қирол Карл эса уни ўз ерларида соч тўкилишнинг олдини олиш ва даволовчи восита сифатида ўстирган.\n« Javob #2 : 22 Aprel 2017, 21:07:24 »\nАраб табиблари ҳилбани яра ва абцессларни даволашда ишлатиладиган мазь сифатида қўллашган, чунки ҳилба таркибида шиллиқ ва клейсимон моддалар мавжуд. Бундай шиллиқ моддани яраларга суртиш уларнинг битишига ёрдам беради. Ичганда ҳам худди шундай таъсир қилади. Хитой табиблари уни грижа, безгак, сийдик йўли шамоллашларида, мушак оғриқлари ва бепуштликка қарши ишлатишган. Уни кучли шамоллаш, ичак ва ўпка касалликларида, эркакларда учрайдиган жинсий инфекцияларда, ич қотишда, атеросклероз, триглицерин ва холестерин даражаси ошиб кетганда тавсия қилишган. Хинд мутахассислари бу зиравор билан ошқозон язвасини даволашади ва аёллар саломатлигининг мустаҳкамлашда фойдаланадилар.\nОврупада ҳилбани бенедикт рухонийлари ишлатишган. IX асрдан бошлаб бу зиравор кенг кўламда табобатда қўлланилган: яраларни даволаш, безгак, ўпка ва нафас олиш йўллари шамоллаши ва меъда кассаликларида. Шимолий Америка мустамлакачилари ундан аёллар касалликларини даволашда фойдаланганлар. Вақт ўтиши билан ҳилба Лидия Пинкхемнинг “Xайз муаммоларининг давоси” таркибига киритилди. Дорининг ихтирочиси хилбани XIX асрнинг улуғ кашфиёти деб атади.\nҲозирги кунда ҳилба бутун дунё миқёсида ишлатилади. Саудия Арабистонида ва бошқа араб давлатларида ҳилба жуда машҳур, улар нафақат ҳилбанинг уруғини, ҳатто унинг яшил баргларини ҳам юқори озуқа воситаси сифатида ишлатишади. Саудияда ҳилбадан турли таомлар тайёрланади, айниқса Рамазон ойида.\nЗамонавий олимлар ҳилбанинг (русча пажитник) таркибини ўрганиб чиқиб, унинг оқсил ва углеводларга бой эканини, таркибида калий, фосфор, магний, темир, кальций, А, С , В1, В2, РР витаминлари, ҳамда фолик кислота ҳам мавжуд эканлигини, бундан ташқари таркибидаги моддалар балиқ ёғига жуда ҳам ўхшашлигини аниқлашди.\n« Javob #3 : 22 Aprel 2017, 21:09:41 »\nХилба дуккакдошлар оиласига киради. Уруғи ўртача, ранги оч жигарранг, шакли туртбурчак, чизиқлари бор. Ундириш учун 6-7 кун етарли. Ундирилган ҳилба дезинфекция учун ишлатилади. қон, буйрак ва жигарни тозалайди. Иштахани очади ва анемияni даволашда тавсия қилинади. Кўплаб оқсил ва углеводларга эга, А, D, Е ва В группаси витаминлари, минераллар: фосфор, калий, темир, калций, магний ва сера каби.\nҲилбанинг ундирилган уруғлари xом ишлатилади. Уларнинг мазаси бироз аччиқ бўлганлиги сабабли зиравор сифатида салат ва шўрваларга ишлатилади.\nТиббиётда ҳилбанинг яллиғланишга қарши бўлган ва тинчлантирувчи ҳусусиятларидан кенг кўламда фойдаланилади. Ҳилба – касалликдан кейин заифлашиб кеткан ва тузалаётганлар учун аъло восита, айниқса асаб тизими, нафас олиш йўллари ва репродуктив тизим касаллари учун.\nҲилбанинг биологик ҳусусияти: балғамни кетқизади, иситмани туширади, баданга қувват беради, диабетга қарши яхши восита ва ҳоказо. Ҳилба диабетда ва шакар қабул қила олмайдиган вазиятларда ёрдам беради.\nАмериканинг онкологик маркази (Sloan-Kettering Cancer Center) унга шундай баҳо берган:\n«Ҳилбада ўта кучли гипохолестерин ва гиполипид ва гипогликемия фаолиятлар мавжуд, диабет бўлганлар учун ҳам соғлом бўлганлар учун ҳам.»\nОврупа илмий жамияти ҳилбани ўрганиб чиққанидан сўнг уни қандли диабет даволашда ва холестеринни пасайтириш учун ишлатиладиган воситалар туркумига киритди. Ҳилба липидларнинг оксидланишига ёрдам бериб, қондаги эркин радикалларнинг сонини пасайтиради.\nОлмониянинг озиқ овқат маҳсулотлари ва дори дармонларнинг сифати бўйича санитар назорат, ҳудди Американинг FDA сингари, ҳилбанинг шифобахшлигини қайд этиб, қон айланишини яхшилаш ва инфекцияларнинг кўпайишини олдини олиш учун уни тиббиётда ишлатилишга тавсия қилди.\n« Javob #4 : 22 Aprel 2017, 21:11:33 »\nАбу Али Ибн Сино (Авиценна):\nҲилба уни қайнатиб асал билан бирга ичса томоқ ва кўкрак қафаси оғриқларини юмшатади, енгиллаштиради, йўтал ва астмани йўқотади. Олма сиркаси билан қайнатиб ичса, язва учун даво бўлади, сувда қайнатиб ичса ич кетишида даво. Ҳилбанинг ёғи меъда ўсимталарига қарши яхши восита. Агар унинг ёғини асал билан аралаштирса у ичаклардаги қолиб кетган суюқ ахлатларни кетқизади, сийдик ва хайз миқдорини купайтиради, ва геморрой (бавосил) билан хасталанганларга кўмак беради.\nНафас олиш йўллари касалликлари\nҲилба шамоллаш ва нафас олиш йўллари касалликларига қарши уй шароитидаги энг таъсирли воситалардан биридир уни грипп, бронхит, ларингит, синусит, пневмония, туберкулез, узоқ ўтмаган йўтал, бронхиал астмага қарши қўлласа бўлади.\n2 чой қошиқ уруғни 1 стакан сувда араб хурмоси билан, анжир (ёки қоқиси) 5-10 дақиқа мобайнида қайнатинг, сўнгра асал қўшинг (масаллиқни сал пал ўзгартирса бўлади). Кунига 3-4 марта ярим стакандан ичса бўлади.\nКуруқ йўталга қарши ҳилбани сутда қайнатиб ичиш керак.\nТомоқ оғриганда қуйидаги дамламада чайиш керак: 2 ош қошиқ ҳилбани 30 мин ичида ярим литр сувда тиндириб (ёки термосга дамлаб), тиндириб, докадан ёки махсус элакдан ўтқизинг.\nЗамонавий тадқиқотлар ҳилбани аёллар касалликларига аъло даво бўлганлигини исботлашди. Ҳилба уруғларида диосгенин мавжуд, у таркибий жиҳатдан эстрогенга ўҳшайди. Кўп миқдорда ичилган ҳилба хайзнинг келишига ва эмизикли аёлларда сутнинг кўпайишига ёрдам беради. Агар эмизаётган аёлнинг сути кам бўлса кунига 3-4 ҳилба дамламасини ичиш керак ( 2 чой қошиқни бир стакан қайнаган сувга дамлаб, асал билан ичинг).\nБачадон ва жинсий аъзоларнинг яллиғланишида 1 -2 ош қошиқ уруғни бир стакан сувга дамлаб, жинсий аъзоларни шу дамалма билан ювади (спринцевание).\nМеъда ва ичак касалликлари\nҲилба дамламаси меъда, буйрак va ичакларни ортиқча суюқлик ва шлаклардан тозалайди.\nДамлама ички аъзоларнинг деворларини ҳимоя қилувчи парда билан қоплайди, бу ҳусусияти ош қозон 12 бармоқ ичак язвасида қўл келади.\nАҚШ давлатида ўтқазилган тадқиқотларга кўра, ҳилба уруғлари холестерин даражасини анча пасайтиради.\nМайдаланган уруғлардан қилинган паста язва, абцесс ва битиши қийин бўлган яраларни тузалишига ёрдам беради, терини тозалайди ва …\nОғиздан ва бадандан сассиқ хид\nБаданда токсинлар кўпайиб кетган сайин, баданда нохуш ҳид кўпаяди. Ҳилбадан чой дамлаб ичсангиз, сизни бехаловат қилаётган ҳид вақт ўтиши билан бу ўсимликнинг хушбўй хидига алишади.\n2 чой қошиқ уруғни кечаси сувга ивитиб кўйинг. Эрталаб дамламани стевия билан бирга ичинг.\nҲилба уруғи темирга бой. Уруғини ивитиб кунига 1 – 2 чой қошиқ араб хурмоси ёки асал билан қабул қилинг.\nҚувват учун ва 2 чой қошиқ ҳилбани туйиб, иссиқ сут (нестле ёки бошқа порошоклисут билан эмас, табий сут) билан ичинг.\nБурун шамоллаганида 1 чой қошиқ ҳилбани 250 мл сувда димланг. Сувнинг ярми қолгач, кунига 3 -4 пиёла ичинг.\nИситмани тушириш учун аъло восита.\nАртрит ва полиартритларнинг оғир ҳолларида: 1 ош қошиқ ҳилба уруғини стевия билан димланг,5 минутdan keйин ярим стакандан суткада 3-4 марта ичинг. Ладанни ҳам тутатинг.\nҲилба чойи нафақат меъда ва ичакларни, балким буйракни ҳам тозалайди. Араб хурмоси (қоқиси) ва ҳилбадан таёрланган чой, сийдик йўлларини яхши тозалайди, буйрак ва сийдик пуфакдаги тошларни майдалайди.\nҲилба бутун бадан учун қувват берувчи ва стимуляция қилиш кучига эга восита, айниқса сийдик тизими учун, одатда ҳайвонлар уларга берилган табий инстинкт сабабидан жигар ва буйрак касалликларида ҳилба истеъмол қилишади.\n« Javob #5 : 22 Aprel 2017, 21:12:21 »\nҲилба соч парвариши учун\n- 1 чой қошиқ туйилган ҳилба зайтун ва қора седана ёғи билан аралаштирилади, озгина қора мурчдан ҳам қўшса бўлади. Ушбу қоришмани соч илдизига массаж қилиб, бошни иссиқ тутинг. Маскани бошда ярим соат ушлаб ювиб ташланг. Соч ўсишини тезлаштиради, қазғоқни йўқотади ва бошда бўладиган дерматидларни кетқизади.\n- туйилган ҳилбани суюқ қоришмасини соч илдизларига суртсангиз, соч ўсишини кучайтиради, ундирилган ҳилбани таом ва салатларда ишлатинг эффект кучайтириш учун. Қазғоққа қарши кечаси 2 ош қошиқ ҳилбани бир стакан сувга ивитиб қўйинг ва эрталаб ивиган уруғни туйинг ва бошга бир соатга маска қилинг. Кейин бошингизни яхшилаб ювинг.\n- 4 ош қошиқ ҳилба уруғини 1 стакан сувда қайнатиб, докадан ўтқазиб сувини тери муолажасида ишлатинг, соч тўкилишига ва хира рангли сочларга қарши ишлатинг.\n- тозалайдиган маска. 1 чой қошиқ ҳилба уруғини 1 ош қошиқ зайтун ёғи билан аралаштириб, терига 10 минутга суринг. Ушбу маска ҳусн буза рва хар ҳил дерматитларни кетқизишда ёрдам беради.\nҲилба ёғининг косметик хусияти\nЯллиғланишга қарши, терини тозалайди. Соч тўкилишига қарши ва сочни ўсишни тезлаштирадиган восита. Бош массажида ишлатилади, маска ва шампуньлар таркибида бўлади.\nМиқдори ва ишлатилса бўлмайдиган ҳоллар\nБошқа кўрсатмалар бўлмаса 1-2 чой қошиқ ҳилбани (туйилгани бўлса яхшироқ) 1 стакан сувда 5 минут мобайнида милтиллатиб қайнатинг. Маза учун араб хурмосини, асал, анжир, ялпиз, стевия қўшинг.\nИшлатилса бўлмайдиган ҳолатлар: ҳомиладорликнинг биринчи триместрда ҳилбани ичиш тавсия этилмайди, абортив ҳусусияти туфайли, ва вагинал қон кетиш ҳолатларида ҳам ишлатса бўлмайди.\nҲилбани ичишни бошлаганизда теризнинг хиди ўзгариши мумкин (ҳилбанинг бадан тозалайдиган ҳусусияти туфайли). Озодаликка кунда риоя қилсангиз ва кўп суюқлик ичсангиз, вақт ўтиши билан у хид ҳилба ўсимлигининг майин ҳидига алишади.\n« Javob #6 : 24 Aprel 2017, 01:54:16 »\nБтафсил маълумотлар билан Телеграмда қуйидаги манзил орқали танишиб олсангиз бўлади:\nСаволлар бўлса ушбу форумда берсангиз ҳам бўлади.\nKo'rilgan: 9692 17 Iyun 2006, 12:08:41\nVijdon azobi... Biz bilan sirlashing...\nMuallif Munira xonimBo'lim Oila va jamiyat\nKo'rilgan: 22878 29 Iyul 2009, 06:18:31\nAllohim, men bilan gaplash... (hikoya)\nKo'rilgan: 5631 10 Iyul 2006, 18:42:13\nEndi metroga faqat jeton bilan...\nMuallif MargilanetsBo'lim Umumiy\nKo'rilgan: 6372 01 Iyun 2008, 17:08:17\nDori nima bilan ichiladi?\nMuallif NodiBo'lim Salomatlik\nKo'rilgan: 5374 25 Fevral 2010, 12:03:13


36640 Ўқиш режими + -\nИспаниялик Аманда Фигерас учун бу йилги Рамазон биринчиси эмас. У шаҳодат калимасини келтирганига бир неча йил бўлган. Шундай бўлса-да, биринчи Рамазоннинг хотиралари ҳанузгача ёдидан чиқмайди. Аманда Исломни қабул қилганида яқинлари унга қаршилик қилган. Бу қаршилик Рамазонда рўза тутганида жуда билинган, у жуда кўп қийинчиликка учраган. Шу боис ҳам у ифтор учун масжидга борар, у ерда оғиз очиб, таровеҳ ўқир эди.\nАманданинг касби журналист, одамлар уни “янги мусулмон” дейишларини ёқтирмайди. У: “Мен бир динни иккинчисига алмаштирганим йўқ. Ҳеч бир илоҳга иймон келтирмаган эдим, ҳеч бир динни танламаган эдим. Бу менинг шахсий уйғонишимни янада қизиқарли қилади, чунки кутилмаганда Аллоҳ борлигини ва Ислом ҳаётда излаганим эканлигини англаб етдим”, дейди.\nАманда Ислом дини ҳақида биринчи марта иш фаолияти давомида ўрганди. У мусулмонлар ҳақида мақолалар ёза бошлади, улар динига жуда қизиқди. Муслиманинг сўзларига кўра, у Пайғамбаримиз Муҳаммад соллаллоҳу алайҳи васалламнинг сиймосига ошиқ бўлган, у зотнинг шахсияти ва хулқ-атворини ўрганган. Мана шу ошиқлик, сийрат ва суннатни ўрганишлик уни Ислом динини танлашига сабаб бўлған.\nУ яна ўз хотираларида: “Энг оддий нарсалар мени кўзларимни Исломга очди”, деб ёзади.\nАманданинг яқинлари унинг Исломни қабул қилиш қарорига тўсқинлик қилиши Испанияда табиий ҳолат саналарди. Ота-онаси унинг бу қарорини маъқуллашмади. Аммо мисрлик турмуш ўртоғи уни доим қўллаб-қувватлади. Унинг бу никоҳдан бир ўғли ҳам бор.\nБу йил Аманда Фигерас “Менинг ҳаётим европалик хоним ва муслима аёл каби” деб номланган автобиографик китобини ёзди ва нашр этди.\nМалайзиядаги мода уйларидан бири бўлган Bawal Exclusive Swarovski кристаллар билан безатилган ғайриоддий рўмолни кўргазма қилди.Рўмол минглаб майда ялтироқ Swarovski давоми...\n12:28 / 23.08.2020 1154\n16:06 / 20.04.2020 1133\n«MUSLIMAAT» ДЎКОНИГА МАРҲАМАТ!\nМуслима опасингилларимизни янги кўптармоқли .MUSLIMAAT, дўконига таклиф этамиз.Каттаю кичикка бирдек зарур, исталган дидга мос, мавсумий, қулай, бежирим, оммабоп давоми...\n12:11 / 27.01.2020 1849\n15:06 / 07.08.2020 1028


31 мартдан бошлаб LG G5 смартфонлари халқаро бозорга чиқади\n16:08 / 21.03.2016\nLG компаниясининг янги маҳсулоти LG G5 жаҳон бозорларига жорий йилнинг 31 мартидан қўйила бошлайди. Уни 689 доллар қийматида сотиб олиш мумкин. Маълум бўлишича, мазкур нарх ҳозирда фақат америкалик фойдаланувчилар учун мўлжалланган бўлиб, унинг бошқа мамлакатларда сотилувчи нархи ҳали белгиланмаган. Ўзбекистон учун қандай нарх ўрнатилиши ҳақидаги маълумот мавжуд эмас.\nАввалроқ, LG G5 смартфонининг техник ҳусусиятлари сайтимиз томонидан эълон қилинган эди. Эслатиб ўтишимиз лозимки, янги смартфон 5,3 дюймли экран ва Qualcomm Snapdragon 820 янги авлод процессори билан мақтанса бўлади.\nФойдаланувчилар томонидан берилган вазифаларни унга 4 Гб оператив хотира ёрдам беради. Шунингдек, унда 32 Гб доимий хотира бўлиб, камераси 4K сифатидаги видеоларни тасвирга олади.


Ватанга чорлов | TURONZAMIN\nPosted on 05/20/2018 by TURONZAMIN\nБир неча кун аввал ҳамкорларимиздан бири хушхабар тарзида ҳозирда Францияда истиқомат қилаётган таниқли инсон ҳақлари ҳимоячиси Толиб ака ЁҚУБОВнинг тез кунларда Ватанга қайтишлари ҳақида сўз очиб қолди. Табиийки, биз-суҳбатдошлар гоҳ ишониб, гоҳ ишонмай, лекин мамнуният билан илиқ тилаклар билдирдик.\nАйнан шу қисқа суҳбат анчадан бери юрак тубида жунбушга келиб турган бир истакни юзага кўтарди.\nҚолаверса, Ўзбекистон Президентининг БМТ 72-сессияси чоғида АҚШдаги ватандошлар билан учрашиб, хориждаги Юртдошларимизни Ўзбекистонга қайтишга рағбатлантирганлиги ҳам ҳали-ҳануз кўз ўнгимизда турибди.\nШуларни хаёлдан ўтказа туриб, юрак тубидан юзага кўтарилган истакни баёнлашга эҳтиёж туғилди.\nЎзбекистон кейинги икки ўнйилликда кўп йўқотишларни бошдан кечирганлиги сир эмас. Айниқса, маънавий-маърифий йўналишдаги пайдо бўлган бўшлиқнинг ҳудуди улкан: матбуот ёлғон ташвиқоту маддоҳлик маконига; телевидение ва радиотўлқинлар эса, мунофиқлик мафкураси яловбардорига айланди. Ва ҳали-ҳануз бу ботқоқдан қутилиш чорасини топишда эсанкирамоқда. Уларга ҳақиқий ДАРҒА бўлгулик Устоз, МАЁҚ бўларлик дадил Тажриба зарур!\nБизнингча, бу борада таниқли журналист Жаҳонгир МУҲАММАД бугунги мамлакат оммавий ахборот воситалари учун жонкуяр маслаҳатчи бўла олишига шубҳа йўқ! Зеро, Жаҳонгир Муҳаммад ҳам ижодкор, ҳам курашчан депутат сифатида бундан чорак аср аввал халқимиз ишончини оқлаган. Айнан шу жиҳат бугунги кунда ҳам Ўзбекистонда унинг юзминглаб мухлислари борлигига сабаб бўлди.\nЗеро, ХХ аср 80-йиллари охири, 90-йиллари бошида “НАВРЎЗ” марафони ташаббускори Жаҳонгир Муҳаммад бўлганлигини бугун ҳам мамнуният билан эслайди одамлар.\nОлий минбардан туриб, энг аччиқ ва энг очиқ таъкидни собиқ тиранга айнан шу – Жаҳонгир Муҳаммад айта олганди! Ўша пайтда кимдир мансабини, кимдир мандатини ўйлаб, икки кафтини сони билан сиқиб олиб ўтирганида айнан Жаҳонгир Муҳаммад мансабдан-да МИЛЛАТни, мандатдан-да ҒУРУРни устун билиб, тўғридан-тўғри намойиш вақтида бутун ЮРТ гувоҳлигида айта олганди ҲАҚ сўзни!\nЖаҳонгир МУҲАММАДнинг шу қатъияти Одамлар эътиборига, чексиз ҳурматига сазовор бўлди, бу эътибор, бу ҳурмат орадан неча йиллар ўтса-да, унутилмади, аксинча, янада мустаҳкамланди. Айниқса, зулм авжга чиқиб, матбуот ёлғон ташвиқоту маддоҳлик маконига; телевидение ва радиотўлқинлар эса, мунофиқлик мафкураси яловбардорига айланган, Ҳақ сўз анқонинг уруғидек ўта камёб бўлган кечаги кунларимизда Одамлар бу Инсонни кўп эсладилар! Бу-муболаға эмас, бу-айни бор гап! Нафақат кўчада, балки зулм қўрғонлари бўлмиш қамоқ ва зоналарда маҳкумлар бот-бот эслаб турардилар.\n“Жаҳонгир МУҲАММАД ватанга қайтиб, Ўзбекистон телерадиокомпаниясини бошқарсин”, деган талабдан буткул йироқмиз. Бироқ Унинг Ватанга қайтиши мамлакатдаги ОАВ ижодий муҳити учун маънавий қувват, касбий ишонч туйғуларини мустаҳкамлашига шубҳа йўқ!\nБугунги кунда Ўзбекистон суд-ҳуқуқ масалалари соҳасида ҳам катта ижобий ўзгаришлар қилишга бел боғлаган, демакки, инсон ҳуқуқлари ҳимояси борасида эзгу чора-тадбирларни амалга оширишга интилмоқда. Бу-демократия ва эркин фуқаролик жамияти юзага келишининг энг муҳим кафолати ҳамдир. Бироқ ҳозирда биздаги чаласавод, чорак аср давомида “хўп бўлади”чилик тажрибасини бўйинбоғ ўрнида тақиб ишлаган ҳуқуқшунослар билан Ўзбекистоннинг суд-ҳуқуқ соҳасидаги эзгу мақсадлари амалга ошишида муаммолар юзага келиши эҳтимолдан ҳоли эмас. Хорижлик мутахассислар эса, шунчаки тажриба алмашмайдилар ёки одил судловда ҳакамлик қилмайдилар.\nБунинг учун мамлакатда шу соҳанинг маҳаллий билимдонларини таклиф қилиш зарур. Токи бундай Инсонлар ўз тажриба ва билимлари билан соҳанинг ўсиб келаётган ёш мутахассисларига УСТОЗЛИК қилишсин. Бизнингча, ҳозирда хорижда яшаётган Муҳаммадбобур МАЛИКОВни Ватанга қайтиб келишини ижобий қабул қилиш керак.\nШунингдек, айни чоғда нодавлат тузилмалар фаолиятини шакллантиришга барча жабҳаларда эътибор қаратилмоқда. Шу баробарида Инсон ҳуқуқлари ҳимояси йўналишидаги хайрихоҳлик алоҳида эътирофга молик. Афсуски, кейинги ўн-ўн икки йил ичида мустақил ҳуқуқпарварлар ё кексайиб, ё кеккайиб қолганлар! Улар фаолиятини жонлантириш учун албатта дунё стандартлари даражасидаги тренинглар, семинарлар ташкил этиш шарт эмас, чунки аксарияти ўзини бу борада қарийб авлиё ҳисоблаб бўлиб улгурган. Бу соҳани жонлантириш учун зулму таъқиблар боисидан хорижга кетишга мажбур бўлган тажрибали, Европа ва Америкада йиллар давомида тажриба орттириб, етук мутахассис даражасига етган Ватандошларимизнинг Она юртга қайтишлари кифоя қилади. Айниқса, Мўътабар ТОЖИБОЕВА, Умида НИЁЗОВАнинг тажрибалари, холис ва жонкуярликлари мамлакатдаги инсон ҳуқуқлари борасидаги бугунги ўзгаришларга бўлган интилишлар учун жуда-жуда зарур!\nБиз бир мунча муддат олдин, аниқроғи, шу йилнинг апрел ойи иккинчи ярмида эълон қилган “Ташаббус гуруҳи” фаолиятидан” сарлавҳали мақоламизда:\n“Ўзбекистон Республикасида аввалдан фаолият юритган, бироқ авторитар этикага асосланган тузум сабаб мамлакатни тарк этишга мажбур бўлган Халқаро Инсон Ҳуқуқлари Ташкилоти, Халқаро Амнистия Комитети, Freedom House ваколатхоналарининг қайта ташкил этилишини.\n“Америка овози”, “ББС”, “Озодлик” радиолари мухбирларининг Ўзбекистондаги фаолияти қайта тикланишини” таклиф қилган эдик.\nБу таклифлар кўп ўтмай амалга оша бошлади. Бу билан: “айнан бизнинг таклиф эътиборга олинмоқда” деган даъводан мутлақо йироқмиз! Биз фақат чин дилдан сўраганмиз! Бугун ҳам шу улуғ айём кунлари чин кўнгилдан ният билдириб, ушбу мақолани битдик. Зеро, шоир айтганидек: “Юртга қуллар эмас, фидолар керак!” Айниқса, бугунги – АДОЛАТ бўй кўрсатаётган илк кунларда!\nЎзбекистон, Тошкент шаҳри, 18 май 2018 йил.\n« Оғир жудолик Мустақиллик қаҳрамонлари »


«Қодиров иши» фигурантлари: улар ким ва...\n26.06.2019 20:15 0 8263\nЎзбекистон Республикаси собиқ Бош прокурори Рашид Қодиров ва бошқаларга нисбатан чиқарилган ҳукм ахборотидан улар содир этган жиноятлар хусусида муайян тасаввурга ҳосил қилиш мумкин.\nСудланганларнинг деярли ҳаммаси «... ўзаро жиноий тил бириктириб, бир гуруҳ бўлиб пора олиш (Жиноят кодекси 210-моддаси 3-қисмининг «а» банди), пора беришга далолат қилиш (ЖК 28,211-моддаси 3-қисмининг «а» банди), фирибгарлик (ЖК 168-моддаси 3-қисмининг «а» банди), солиқлар ёки бошқа мажбурий тўловларни тўлашдан бўйин товлаш (ЖК 184-моддасининг 3-қисми), тергов қилишга ва суд ишларини ҳал этишга аралашиш (ЖК 236-моддасининг 2-қисми), жиноий фаолиятдан олинган даромадларни легаллаштириш (ЖКнинг 243-моддаси) каби» оғир ва ўта оғир жиноятларни содир этишда айбдор деб топилган.\nУлар кимлар ва қандай мансабларни эгаллаган эди?\nРашид Қодиров 15 йил Бош прокурорлик курсисини ҳеч кимга бермагани маълум. Ундан аввал Бош прокурор ўринбосари, МХХ Тергов бошқармаси бошлиғи лавозимларида ишлаган.\nСудланганлар орасида энг узоқ муддатга (19 йил!) «кесилган» Улуғбек Суннатов Бош прокуратуранинг иқтисодий жиноятчилик ва коррупцияга қарши курашиш бошқармаси бошлиғи, Қашқадарё вилоят прокурори, Бош прокурор ўринбосари вазифаларини бажарган. Тошкент вилояти прокурори этиб тайинланганидан кўп ўтмай, лавозимидан озод этилиб, сўнг ҳибсга олинган.\nЎн уч йилга озодликдан маҳрум этилган Жамшид Файзиев ҳам ўз вақтида Бош прокуратуранинг иқтисодий жиноятчилик ва коррупцияга қарши курашиш бошқармаси бошлиғи бўлган. Шунингдек, Фарғона вилояти прокурори, Бош прокурор ўринбосари, ҳатто қисқа муддат Президент Давлат маслаҳатчиси лавозимда ҳам ишлаган. Охирги иш жойи Тошкент вилояти прокурорилиги эди.\nСобиқ бош прокурорнинг яқинларидан бўлган Улуғбек Хуррамовнинг (14 йилга «кесилган») тизимдаги асосий фаолияти Бош прокуратуранинг иқтисодий жиноятчилик ва коррупцияга қарши курашиш бошқармасида кечган: терговчи, бошқарма бошлиғи ўринбосари, бошқарма бошлиғи...\nЎн уч йил «олиб кетган» Лазиз Мусашайхов ҳам тизимнинг «энг ёғли» жойида ишлагани айтилади: у Тошкент шаҳар прокуратурасининг иқтисодий жиноятчилик ва коррупцияга қарши курашиш бўлимига раҳбарлик қилган.\nЎн беш йил озодликдан маҳрум қилинган Абдурашид Мирзаев прокуратура тизимида ишламаган, у МХХнинг Тошкент шаҳар бошқармаси Терроризм ва уюшган жиноятчиликка қарши кураш бўлинмаси собиқ бошлиғи эди. Унинг «прокурорларнинг жиноий гуруҳи»да туриши отасига боғлиқ. Унинг отаси Мирағлам Мирзаев узоқ йиллар Тошкент шаҳар прокурорининг биринчи ўринбосари вазифасида ишлаган. У расман «биринчи ўринбосар» бўлса-да, «мақоми»га кўра собиқ Бош прокурордан кейинги ўринда тургани айтилади. «Антибиотик» лақаби билан машҳур бўлган М.Мирзаев ва унинг рафиқаси, «Юнусобод адвокатлар коллегияси»си собиқ раҳбари Муҳаббат Мирзаева судланувчилар қаторида тилга олинса-да, уларга қандай жазо берилгани Олий суд ахборотида очиқланмаган.\nШунингдек, судланувчилар қаторида Рамазон Пўлатовнинг номи ҳам учрайди. Р.Пўлатов собиқ Бош прокурор иқтидорда эканидаёқ тизимдан кетиб, тадбиркорлик билан шуғулланиши асносида халқаро Кураш ассосиацияси вице-президенти сифатида фаолият кўрсатаётган эди. Тизимда ишлаган пайтда шаҳар прокурори, вилоят прокурори ўринбосари, вилоят прокурори, Давлат солиқ қўмитаси раисининг биринчи ўринбосари, Бош прокуратуранинг иқтисодий жиноятчилик ва коррупцияга қарши курашиш бошқармаси бошлиғи лавозимларини эгаллаган. Тизимдаги охирги иш жойи Жиззах вилоят прокурори ўринбосарлиги эди.\nРамазон Пўлатов, Мансур Мирзаев (МХХ Тошкент вилоят бошқармаси бўлинмаси собиқ бошлиғи Мирағлам Мирзаевнинг жияни), Юсуф Гойипов (Бош прокуратура бош бошқармаси собиқ бошлиғи) ва Муҳаббат Мирзаеваларга нисбатан қандай жазо тайинлагани ҳам Олий суд ахборотномасида очиқланмаган. Шунингдек, жиноий гуруҳ томонидан давлат ва жамият манфаатларига етказилган зарарлар миқдори ҳақида ҳам аниқ рақамлар йўқ.\nАввал берилган хабарларда «Қодиров иши» доирасида 24 нафар шахс айбланувчи сифатида жалб этилгани айтилганди. Уларнинг ўн уч нафарига нисбатан, мана, ҳукм чиқди.\nБу ҳақда яқин келажакда хабардор бўлсак, ажабмас.\nБош прокурор ҳукм Улуғбек Суннатов «Қодиров иши»\nХориж 20/01, 16:06\nРоссия бош прокурори Чайка лавозимидан кетади (ми?)\nҲуқуқ 18/01, 18:48\nЖамият 14/01, 20:33


Вашингтон фикрича, Теҳрон терроризмни ҳукумат даражасида қўллаб-қувватлаяпти ҳамда ядровий қурол яратишга ҳаракат қилаяпти.\nЯқин-яқинларгача Теҳрон бу соҳадаги изланишларини БМТнинг ядровий қуроллар назорати билан шуғулланувчи агентлигидан сир тутиб келди. Эндиликда эса, яъни БМТ нозирлари талаб қила бошлаганидан сўнг, Теҳрон ядровий дастури тафсилотларини очиқлай бошлади.\nШу тариқа жаҳон жамоатчилиги баҳс-мунозараларига сабаб бўлган яна бир глобал масала пайдо бўлди: Эрон ядровий қурол яратиш устида иш олиб бораяптими-йўқми?\nЭроннинг ядровий дастурига нисбатан Вашингтон позициясини АҚШ Давлат Котиби Колин Пауэлл яқинда анчайин очиқ эътироф этар экан, жумладан мана бу гапни айтган эди:\n"Эрон ядровий қурол яратиш йўналишида ҳаракат қилаётганлигини шу пайтгача олинган далил(лар) аниқ кўрсатиб турибди. Халқаро атом энергияси агентлигининг бу муаммога қаттиқ киришгани ҳам, Россия Бушеҳрдаги янги реакторни ёнилғи билан таъминлашда эҳтиёткорлик қила бошлагани ҳам, Эронни тўхтатиш учун Европа Иттифоқи ўз ташқи ишлар вазирларидан уч нафарини Теҳронга юборгани ҳам ана шундан".\nБироқ Эрон расмийлари, хусусан, президент Хотамийнинг ўзи ҳам Теҳрон ядровий энергиядан фақат тинч мақсадлар учун фойдаланишни кўзлаётганини таъкидлаяпти.\n"Биз танлаб бўлдик. Ядровий технологияларнинг тинч мақсадларга хизмат қилишига "Ҳа", деймиз, атом бомбасига "Йўқ", деймиз. Йўқ - нафақат бевосита биз учун. Минтақа учун ҳам, дунё учун ҳам йўқ, деймиз", - деган эди жорий йилнинг сентябрида президент Хотамий.\nТаҳлилчилар фикрича, 2002 йилдан бошлаб халқаро майдонда пайдо бўлган бўҳронга ечим топиш учун, унга сабаб бўлган далилларнинг нақадар ишончли эканлигини текшириб кўриш лозим. Эроннинг мамлакатдан қувилган мухолифати айтилаётган далилларнинг катта қисмини тақдим этган, улар уранни бойитиш юзасидан махфий равишда тажриба ишлари олиб борилаётганлиги тўғрисида эди. Махфий лойиҳа доирасида 160 та газ центрифугаси қурилган, шунингдек, ҳаводан бериладиган зарбага дош бера оладиган 5000 та ерости бункерини жиҳозлашга етадиган ускуна бўлган.\nЦентрифугалар бойитилган уран ҳосил қилишга мўлжалланган. Бу модда ядровий ёнилғи сифатида ишлатилади. Янада юқорироқ даражада бойитилган урандан эса ядро бомбаси яратишда фойдаланиш мумкин.\nТаҳлилчилар фикрича, ошкор бўлиб қолган фактлар Эрон ўзи имзолаган "Ядровий қуролларни тарқатмаслик тўғрисида"ги халқаро шартномани бузганлигини кўрсатиб турибди. Ҳужжатга биноан, Эрон ядровий энергиядан тинч мақсадларда фойдаланиши мумкин, бироқ, айни пайтда, бу соҳадаги ўз объектларини БМТ Атом энергияси агентлиги нозирларига текшириш учун очиб қўйишга мажбурдир.\nКалифорниядаги Ядровий қуролларни тарқатмаслик масалалари тадқиқот маркази ходими Fred Wehling уранни бойитиш бўйича иш олиб борганининг ошкор бўлиб қолиши кўплаб мутахассисларни Теҳроннинг некбинлигига шубҳа билан қарашга мажбур қилиб қўйди, дейди.\nЯдровий қурол яратиш борасидаги махфий ҳаракатлари ошкор бўлиб қолганидан буён Теҳрон Атом энергияси халқаро агентлиги билан ўзининг ядровий дастури бўйича ҳамкорлик қилаётганини таъкидлаб келаяпти. Бироқ айни пайтда "Ядровий қуролларни тарқатмаслик тўғрисида"ги халқаро шартнома доирасида ядровий ёнилғи ишлаб чиқаришга ҳақли эканлигини ва бу фаолиятини ривожлантириб, давом эттираверажагини ҳам яширмаяпти.\nМутахассислар фикрича, Эрон шу тариқа ядровий қурол яратиш муддати ҳисоб-китобини қилаяпти, холос.\nЛондондаги Европа ислоҳотлари марказининг халқаро хавфсизлик масалалари бўйича мутахассиси Daniel Keohane мана бу фикрни билдирди:\n"Агар европаликлардан Эрон ядровий бомба яратишдан қанчалик олис, деб сўрасангиз, кўпчилик 4 – 6 йилда бомбали бўлиб олади, деган фикрни билдиради. Вашингтонда эса, тушунишимча, 3 йил, балки ундан-да тезроқ муддатни айтишлари мумкин. Ҳамма гап Эрон келаси йил ва умуман, яқинроқ келажакда ўзини қандай тутишига боғлиқ".\nУнинг фикрича, Эроннинг ядровий қурол яратиш устидаги ишлари суръати унинг Европа давлатлари билан қай даражада ҳамкорлик қилишига боғлиқ. Европа давлатлари уранни бойитиш дастурини тўхтатиши эвазига Теҳронга савдо соҳасида бир қатор имтиёзлар таклиф қилмоқда.


OzodDayjest, 10 август 2018 саҳифа pageno\n22 январ 2020, Тошкент вақти: 07:42\n“Қишлоқ қурилиш инвест” ширкати аҳоли эътирозларига “ўзимиз хон – кўланкамиз майдон” қабилида муносабатда бўлмоқда\nСамарқандда “грин кард” учун 5500 доллар ундирган фирибгар қўлга олинди\nБемор аёлни буйрагидан мосуво қилган шифокор жазосиз қолмоқда\nСамарқандлик кекса эр-хотин 6 йилдан буён ҳаммомда яшамоқда\nНаушник эшитиб кетаётган мактаб ўқувчиси поезд тагида қолди\nОмонхона дам олиш масканида улкан тош қулади\nСамарқандда уйидан айрилган кекса эр-хотин ҳаммомда яшамоқда\nБулунғурда 75 ёшли Йўлдош Норматов аёли билан 6 йилдан буён ҳаммомда яшаб келаяпти. Андижонда наушникли ўсмирни поезд босиб кетди. Омонхона дам олиш масканида улкан тош кўчиши оқибатида бир бола жароҳатланди.\nКанада “грин кард”ини 5500 долларга сотган шахс 7 йилга қамалди\n“Қишлоқ қурилиш инвест” ширкати сифатсиз қурилган “намунали” уйлар борасидаги эътирозларга беписанд муносабатда бўлмоқда. Самарқандда “грин кард” учун 5500 доллар олган ундирган фирибгар ушланди. Сурхондарёлик аёл шифокор айби билан буйрагидан айрилди. Жорий ҳафта матбуот шу каби воқеалар ҳақида хабар берди.\nПойтахт шифохоналарида жой етишмаслиги сабаб болалар йўлак ва стулларга ётқизилмоқда (ВИДЕО)


ХАЛҚ ВА АРМИЯ – БИР ТАНУ БИР ЖОН\nЧирчиқ олий танк қўмондонлик-муҳандислик билим юрти жамоаси «Ватанпарварлик ойлиги» доирасида кўплаб тадбирлар ўтказиб, уларда кенг жамоатчилик, айниқса ёшларни жалб қилиб келмоқда.\nМарҳум кичик сержант Жанибек Саидазимов хизмат вазифасини бажариш чоғида ҳалок бўлган. Подполковник Акром Шоҳакимов етакчилигидаги билим юртининг бир гуруҳ ҳарбий хизматчилари, Чирчиқ ҳарбий прокуратураси ходимлари, ҳокимлик вакиллари байрам арафасида Жанибекнинг уйига ташриф буюриб, ота-онаси ҳолидан хабар олишди. Ёлғиз ўғлидан айрилган Умарали ака ва Акжаркин опа меҳмонларни кутиб олишар экан, ҳар сафардагидек Жанибекнинг фазилатлари ҳақида гапиришдан чарчашмасди. Курсантлар ва аскарлар Жанибекнинг фазилатлари, хизматдаги жасоратлари тўғрисидаги фикрларни диққат билан тинглаб, унинг ота-онасига байрам совғаларини топширишди.\nШу куни ҳарбий хизматчилар Иккинчи жаҳон уруши қатнашчиси Василий Жучков хонадонида ҳам бўлиб, унинг ҳолидан хабар олишди. Уйи атрофини обод қилиб, отахонга эсдалик совғаларини беришди. Чирчиқ шаҳридаги 14-сонли меҳрибонлик уйида бўлиб ўтган байрам тадбири эса, болажонларга олам-олам таассурот бағишлади. Курсант акаларидан совғаларни қабул қилиб олишар экан, тарбияланувчилар ўз миннатдорчиликларини шеър ва табриклар билан изҳор этишди. Курсант Шерали Қўчқоров ушбу меҳрибонлик уйида 15 йил тарбияланган. Айни пайтда билим юртининг 3-курсида таҳсил олаётган Шерали болаларга ўз хизмат фаолияти, ўқиш жараёнлари ва яратилган шароитлар ҳақида гапириб берди.\nУмумий айтганда Чирчиқ олий танк қўмондонлик-муҳандислик билим юрти шахсий таркиби бу каби эзгу тадбирлар орқали халқ ва армия якдиллигини амалда намойиш қилиб келмоқдалар.


Обидхон қори ўғлининг топилиши учун халқаро ҳамжамиятга мурожаат қилди\nЎзбекистонлик таниқли диний уламо Обидхон қори Назаров ўғирлаб кетилган ўғли Ҳусниддин Назаровнинг топилишида ёрдам сўраб, халқаро жамоатчиликка мурожаат қилди.\nОбидхон қори Назаров БМТнинг Инсон ҳуқуқлари бўйича олий комиссари, Европада хавфсизлик ва ҳамкорлик ташкилоти, Европа Иттифоқи, Европа парламенти, АҚШ Давлат департаменти каби қатор юқори даргоҳларга йўллаган мурожаатида Ўзбекистон қамоқхоналарида сақланаётган минглаб мусулмон диндорларнинг озод қилинишига эришишга ҳам чақирган.\n“Ҳеч шубҳасиз, ўғлимнинг ўғирланиши Ўзбекистон махсус хизмати ва ички ишлар ходимларининг иши, деган фикрдамиз. Чунки мамлакатдалигимда улар ишларимизга қарши эди. Юртни тарк этганимиздан кейин улар оиламизни нишонга олди”, - дейди Обидхон қори.\nУнинг билдиришича, Ўзбекистон махсус хизматлари томонидан ўғирлаб кетилган ўғли каби диндорлар кўпчилик.\n“Улар ҳануз бедарак ва бунга нисбатан жиддий чора кўриш лозим, - дейди Обидхон қори. - Ҳусниддин ўғирланганидан бироз ўтиб, Оқил ва Фаррух исмли йигитлар ўғирлаб кетилди. Улардан сал аввал Абдували қори ўғирланган эди. Булар орасида Абдуллоҳ ота ва халқ таниган бошқа имомлар бор. Қамоқда ноҳақ жазо ўтаётган яна минглаб диндор бор. Биз мусулмонлар учун бундай зулмга барҳам бериш йўлида қўлдан келганча ҳаракат қилиш фарз қилинган”.\nРоссиядаги “Мемориал” инсон ҳуқуқлари маркази ўтган йилги ҳисоботида 1998 йилдан буён Ўзбекистонда эътиқоди учун жиноий жавобгарликка тортилган фуқаролар сони 13 мингга яқинлигини, бедарак кетган яна юзлаб диндорга оид маълумотларни эълон қилган эди.\n“1999 йилга келиб мусулмонларни қамаш ҳоллари авж олди. Андижон воқеаларидан кейин эса диний ва сиёсий мотивлар билан қамалган фуқаролар сони, биздаги маълумотларга кўра, 15 мингга етди. Қамалганларнинг аксариятига одатда “Ҳизб ут-таҳрир” партияси ва ваҳҳобийлик оқимига аъзолик айби қўйилган. Бизда бундай айбловлар сохта экани, суд жараёнларида айбловлар исботини топмаганига оид ҳужжатлар бор”,- дейди марказ раҳбари Виталий Пономарёв.\nОдибхон қори сўзларига кўра, бугунга келиб мамлакатда бошқа дин вакиллари, хусусан, насронийларга нисбатан бошланган таъқиблар Ўзбекистон ҳукуматининг Ғарб билан сиёсий мулоқотларидаги иккиюзламачи сиёсати натижасидан бошқа нарса эмас.\n“Ғарб билан муносабатлари яхши бўлган пайтда бошқа дин вакиллари билан Ўзбекистон ҳукуматининг иши йўқ эди. Фақат мусулмонлар тазйиқ остида эди. Энди Ғарб билан зиддиятга борган бу ҳукумат ундан ўч олиш учун насронийларга ўтди. Ўзбекистон ҳукумати динга муносабати шу тахлит тор сиёсий манфаатлардан келиб чиқиб ҳаракат қиладиган ҳукумат”, - дейди Обидхон қори.\nОбидхон қори фикрларини тасдиқлаган “Форум 18” ташкилоти мухбири Игор Ротар: “Ўзбекистонда энди мусулмон бўлмаган диндорларнинг қамалиши диний сиёсатда назоратни янада кучайтириш бўйича янги кампания бошланаётгани ва Ўзбекистон ҳукумати халқаро майдондаги обрўси ҳақида ошкора қайғурмаётгани далолатидир”, - деб ҳисоблайди.


ҚУВОНЧЛИ КУН САДОЛАРИ Шунингдек\nГлавная / Шунингдек / ҚУВОНЧЛИ КУН САДОЛАРИ\nҚУВОНЧЛИ КУН САДОЛАРИ\n... Бугун унутилмас кун. Ҳатто биз катталар ҳам мактабга илк бор борган дамларимизни энтикиб-энтикиб эслаймиз. Қўлларида папка ва анвойи гуллар кўтарган фарзанду невараларимизни кўрсак, ўша кунлар нигоҳимиздан ўтади.\nШаҳар ва туманимиздаги мактабларда ҳам янги 2018-2019 ўқув йили анъанавий мустақиллик дарслари билан бошланди. Илм даргоҳлари барвақт таъмирланган боис эрталабки тантаналар мактаболди теп-текис майдончаларида деярли бир пайтда бошланди.\n- Бугун биз устоз-мураббийлар учун қўшалоқ байрам, - дейди тумандаги 8-мактаб бошланғич синф муаллимаси Марямжон опа Давлетова,-мактабимиз мукаммал таъмирланди.\nБарча қулайликларга эга бўлган синфхоналарда истиқлол эгаларига янаям завқ-шавқ билан сабоқ бергинг келади. Бундай эътибор ва ғамхўрликлар учун муҳтарам Президентимиздан миннатдормиз.\nБундай самимий қалб сўзларини бевосита биз иштирокчиси бўлган шаҳардаги 1, 7-, тумандаги 21, 33- мактабларда ҳам эшитдик. Муҳими фарзандларимиз етук билимли ва фаровон ҳаёт гаштини сурсинлар.\nИлмга чанқоқлик, юрт эртаси, келажак эгалари бўлган ёшларга катта умид ва ишонч.Мустақилликнинг 27 йиллиги тантаналарининг бевосита давоми сифатида янги ўқув йилига бағишлаб, ўқув муассасалари, шу жумладан, тумандаги 24-умумтаълим мактабида бўлиб ўтган тадбир иштирокчилари чеҳрасида ана шу туйғулар акс этди.\nМактаб директори З.Қаландаров, маҳалла фуқаролари йиғини раиси Э.Қиличев, меҳнат фахрийлари Б.Бобожонов, О.Юсупов ва бошқалар иштирокчиларни янги ўқув йили билан қутлаб, эзгу тилакларни изҳор этишди.\nБиринчи синфга илк бор қадам қўйган ўғил-қизларга Президент совғалари, ўқув қуроллари тантанали тарзда топширилди. Ўқувчилар истиқлол, она-Ватан, устозларни шарафловчи шеър ва қўшиқлар айтишди.


Грузияда янги жанжал авж олмоқда\nГрузия президенти Михаил Саакашвили Россия қўшинларининг гуёки мамлакат ҳудудига бостириб кирганига оид “Имеди” телеканали орқали намойиш қилинган лавҳани “кўнгилсиз”, бироқ ҳақиқатга яқин, дея атади.\n“Имеди” телеканали шанба кунги дастур давомида Россия қўшинлари мамлакат ҳудудига бостириб кира бошлагани ва мухолифатчилар томонидан уюштирилган давлат тўнтаришида президент Михаил Саакашвили ўлдирилгани хусусида хабар тарқатди.\n“Имеди” телеканали лавҳа намойишидан олдин ва кейин бу рўй бериши мумкин бўлган ҳодисаларнинг тахмини, деб билдиришига қарамай, ушбу лавҳа кўпчиликни саросимага солди.\nГрузия мухолифати “Имеди” телеканали раҳбариятини судга бериш билан таҳдид қилди. Мухолифатчилар фикрича, шанба кунги лавҳа нафақат фуқароларни саросимага солган, балки мамлакат хавфсизлигини таҳдид остида қолдирган.\nМухолифат етакчиларидан бири Леван Гечачиладзе “Имеди”га қарши санкциялар жорий қилиш, жумладан, телевидениега берилган лицензияни вақтинчалик тўхтатиш лозимлигини билдирди.\nАйни пайтда “Имеди” телеканали мутасаддилари намойиш қилинган лавҳа учун мамлакат фуқароларидан кечирим сўради.